Müharibədə kişilər ölür, amma itirən qadınlar olur Yeni Sabah\nAçığını deyim, ümidim azalırdı yaşa dolduqca. Atam, anam “torpaq” deyə-deyə dünyadan köçdülər. Mən də onlar kimi köçəcəyimi düşünürdüm.\nTəsəvvür edin, insan da müharibəyə sevinərmi? İllah da ki qadın. Düzdür, müharibədə kişilər ölür, amma ən çox itirən qadınlar olur. Müharibə bir qadın üçün ata, qardaş, ər, oğul itirmək qorxusudur. Amma mən sevindim, itirəcəklərimdən qorxmadan sevindim. İlahi, torpaq gözünün ağı-qarası bir balandan da şiriniymiş? Candan da şiriniymiş?\nOğlum Türkiyə universitetlərinin birinə qəbul oldu, inanın ki, onun universitetdə oxumağını təstiq edən sənədinini hələ də aparıb hərbi komissarlığa verməmişəm. Ayıbıma gəlib. Düşünmüşəm ki, gərəkirsə, onu da aparsınlar müharibəyə. Mənim özümü də döyüşə aparmaqları üçün yalvarırdım. Vallah qadın olsam da, döyüşməyi bacarıram. Mən o dağları, dərələri əzbər bilirəm, necə müdafiə olunmağı, necə döyüşməyi bilirəm. Axı o yerlərdə böyüdüm, o yerlərdə alışdım top-tüfəng səslərinə. Heç yaradan, qandan da qorxmuram.\nQubadlı rayonundanam. Müharibə başlayanda uşaq idim. Əvvəlki verdiyim müshibələrimdə dediyim kimi, nə çox uşaq deyildim ki, dərk edə bilməyim, nə də dərk edə biləcək qədər boyük idim. Anamın ətəyindən yapışırdım, ondan bir addım belə kənarlaşa bilmirdim. Qorxudan yarpaq kimi əsirdim hər dəfə gurultudan ev silkələnəndə. Zirzəmiyə girib gizlənəndə qorxudan ağlaya da bilmirdim. Elə bilirdim səsimi eşidib zirzəmiyə də mərmi atarlar.Tez-tez dilim tutulurdu. Bütün oyuncaqlarımı zirzəmidə gizlətmişdim ki, onlara da bir şey olmasın. Heç kimdən soruşa bilmədiyim bir sual vardı içimdə. “Axı, mən nə pis iş görmüşım ki?” Olanları anlamırdım... Sonra müharibə ilə birlikdə böyüdüm, görə-görə hər şeyi anladım, bərkidim, bəlkə də vəhşiləşdim deyərdim. Daha uşaq kimi nə qandan qorxdum, nə də gurultu səsindən ürkdüm.\nCanlı tarixəm, müharibənin hər üzünü məndən soruşsunlar.\nEvimiz hündür yerdəydi. Bütün kənd ovuc içi kimi görünürdü. Gecələr atılan mərmilərin hara düşdüyünü ən azı böyüklərimiz kimi təyin edirdim. Hətta, qrad mərmisi ilə top mərmisini də ayırd edə bilirdim. Qorxmurdum, adi bir şey kimi qarşılayırdım. Elə bil atmayanda da darıxırdım. Bütün uşaqlar mənim kimi idi – qoxmaz.\nGecələr cəbhədən maşın-maşın meyid, yaralı daşıyırdılar. Yol evimizin altından keçirdi. Səhər yuxudan duran kimi qonşu uşaqlarıyla əlimizə əski alıb qaçardıq yola, maşından asfalta süzülən qanı silərdik ki, mal-heyvan ayaqlamasın. Sonra həmin qanlı əskiləri dərədə yer qazıb basdırardıq.\nRayonumuz işğal olundu. Evlərimiz gözlərimizin önündə dağıldı. Hərə bir tərəfə pərən düşdü. Evsiz-eşiksiz... Hələ üzərimizə daşıya bilmədiyimiz “köçkün, qaçqın” damğası da vuruldu. Müharibənin acısından, didərginlikdən xəbərsiz bəzi ağzıgöyçəklər uşaqlarını da qaçqınlarla qorxudurdular qulağımız eşidə-eşidə. Bu ermənin atdığı mərmidən daha viranedici, ağrıdıcı olurdu.\nHeç kimə müharibə uşağı olmağı, qaçqın, köçkün damğalı gənclik, yurd həsrətli ömür arzulamıram.\n25 oktyabrda torpağımın azad olması xəbərini eşidəndə, bəlkə də, tanrı belə hayqırtımı eşitdi. Sabaha qədər yata bilmədim. Tanrıdan güc-qüvvət istədim ürəyim dayanmasın deyə. Təsəvvür edirsiniz, 27 ildən sonra o torpaqlara yenidən qayıtmaq sevincini? Prezidentimizə, ordumuzun bütün əsgər, zabitlərinə dua elədim.\nSonra kəndlərimizdən bəhs edən videolar yayıldı. Gördükdə yaramın qabığı bir də qopdu. Göz açıb böyüdüyün evi yerlə yeksan görməyin nə olduğunu təsəvvür edə bilirsiniz? Axı o evdə mənim atalı-analı bəxtəvər uşaqlığım keçib. Ya qonşularımın evi... Eldar Baxışın evini o halda görəndə hönkürtüylə ağladım. Ermənilər evin divarlarını belə söküb aparmışdı. Görəsən bildilərmi viran qoyduqları ev kimindir? Biri onlara dedimi ki, ay dığa, bu evin bir daşı sənin bütün millətindən dəyərlidir? Adamı ən çox belə şeylər ağrıdır. Kim kimin malına əl uzadır...\nMən sənədli müharibə filmlərinə çox baxmışam, amma heç birində bu cür vəhşiliklər görməmişəm. Nə qədər vəhşi bir millət olasan ki, daşlara, divarlara, ağaclara, hətta torpağa qarşı belə terror törədəsən. Eybi yox... Bizim yenidən ayaqda durmağa, xarabalığı saraya çevirməyə gücümüz də var, imkanımız da. Amma onlar ləkələrinin üstünə bir daha ləkə yaxa-yaxa həyatda qalacaqlar.\nElə istəyirəm ki, indi bu dəqiqə kəndimizə gedəm və əsgərlərimizin o torpaqda qalan ayaq izlərindən öpəm. Qurban olum onlara.\nEvimizin dağıldığını bilirəm, amma yəqin ki bağımız durur. O da mənə bəsdir.\nBu yaxınlarda prezidentimiz belə bir humanist addaım atdı ki, keçmiş məcburi köçkünlər arasında sorğu keçirilsin. Kim torpaqlara qayıtmaq istəyir, kim yox? Belə ki torpaqlara qayıtmaq məcburi olmayacaq. Mən o “yox”u başa düşmədim, yəni qayıtmamaq istəyən olacaqmı? Necə yəni qayıtmamaq? Bəs onlar qazilərimizin, şəhid valideylərinin üzlərinə necə baxacaqlar? Mən gecə-gündüz düşünürəm ki, ilahi, görəsən o torpaqlara ayağımı necə basım, necə yeriyim ki, torpaq inciməsin? Axı o torpaqlara şəhidlərimin, qazilərimin qanı tökülüb. Düşündükcə ürəyim az qalır dayansın. Ki, o torpaqların uğrunda həyata yenicə atılmış, ürəkləri arzularla dolub-daşan fidanlarımız şəhid olub, hələ yar qucaqlamayan gənclərimiz, körpəsini bağrına basa bilməyən yenicə ata olan oğullarımız qollarını itirib. Qələbə paradından keçə bilməyən, gözlərini, ayaqlarını itirən qazilərimiz... hansını deyim axı? Necə yəni qayıtmamaq? Mən 1999-cu ildə Bakı şəhər sakini ilə ailə qurduğumdan Bakı şəhərində qeydiyyatdayam. Yəni, o vaxtdan heç bir məcburi köçkün statusum olmayıb, onlara verilən imtiyazlardan yayarlanmamışam. Amma hal-hazırda çalışıram ki, Qubadlının qeydiyyatına düşəm və ora – öz doğma yurduma qayıdam. Qayıdam və o torpaqlardan bir jurnalist kimi, bir yazıçı kimi, ən başlıcası müharibənin bütün ağrı-acısını görmüş bir Qubadlı sakini kimi göz-qulaq olam, qoruyam. Vallah orda nə vaxtsa torpağın, millətin adına ləkə gətirən nəsə yaradarlarsa, inanın ki, od vurub o obyekti sahibi qarışıq yandıraram. Qoy məni tutsunlar, cəzalandırsınlar, lap öldürsünlər. Şəhidimin qanının töküldüyü torpaq dünyanın ən müqəddəs yeridir.\nİndi bircə şey istəyirəm tanrıdan. Mənə o torpağa yenidən qayıtmaq üçün güc, dözüm versin. Çünki, daha əvvəlki kimi möhkəm deyiləm. İndi sevincdən belə ovulub töküləcək qədər kövrəyəm. Kulis.az\n01 Yan 2021 00:26\n“İlin ən sevimli məmuru”, “İlin Canavarı”, “İlin dızqağı”...


"Füyuzat"ın başqa bir müəllifi- Əhməd Kamal\nAradan üç il keçəndən sonra 1908-ci ilin iyul günlərində yaşadığı hissləri yada salaraq yazırdı: “Məşrutiyyətimizin istirdad və ilan olunduğunu istibşar etdiyim zaman Kafkasiyada, Bakıda bulunuyordum. Bu müjdəni şübhəli sevinclər içində qəzetə teleqraflarından aldım. On Temmuz iydi-mübarəkini bizi kəndilərindən az sevməyən Kavkasiyalılarla icra etdik. Fəqət nə yalan söyləyim, bən bu məşrutiyyətin bir məşrutiyyəti-həqiqiyyə, daha doğrusu, bir məşrutiyyəti-salimə olacağına vicdanımın aldanmaq arzu və ehtiyacına rəğmən inanmıyordum”.\nBəlli bir inciklik hissləri yaşamasına baxmayaraq Əhməd Kamal 1908-ci ilin sonunda İstanbula dönmüşdü. Dostlarının yardımı ilə artıq Tələt Paşa kimi tanınan gələcək Triumvirat üzvü Tələt bəylə görüşmüşdü. “Gənc türklərin” liderlərindən biri “məşrutiyyətdə sənin çox haqqın vardır” – deyə ünvanına tərif yağdırdıqdan sonra ona yenidən Bakıya qayıdıb Qafqaz türkləri arasında Rusiya əleyhinə “beşinci dəstə” yaratmağı təklif etmişdi. Kamalın “Siz rusların Türkiyə ilə bağlı nöqteyi-nəzərinə müxalif dövlətlərin müdaxiləsini təmin etməsəniz Kafkasiyada vüqua gətiriləcək üç-beş günlük hərəkat Türkiyə ilə bərabər qafqaziyalıları da eyni aqibətə sürükləməkdən başqa bir nəticə verməz” – sözlərinə ciddi yanaşan olmamışdı. Söhbətin iştirakçılarından Cavid bəy “O cəhətə maraq etmə. Bakıya dön, fikirləri hazırlamağa çalış. Biz sənə lazım olan hər şeyi (para, silah) göndərəcəyik. Sən gələcək arkadaşlara rəhbərlik et!”- demişdi.\nBeləliklə, Əhməd Kamal yenidən Azərbaycana qayıdaraq Balaxanı məktəbindəki işini davam etdirməli olmuşdu. Etirafına görə, Osmanlı türkcəsinin yayılması baxımından uğurları daha da çoxalmışdı: “Xalq ilə artıq osmanlıca-azərbaycanca arasında bir lisanla konuşuyorduq”. Onun 1910-cu ildə Bakıda çap olunan “Füyuzati-qiraət” kitabı da eyni məqsədə xidmət edirdi. Bir sıra qəzetlərin, eləcə də “Molla Nəsrəddin” jurnalının haqqında xəbər verdiyi bu kitabın naşiri Baxış Əhmədov idi. Kitabın yarımbaşlığında onun “Balaxanı cəmaəti-müslimin məktəb dərslərində” keçilən materiallar əsasında tərtib edildiyi bildirilirdi.\nƏvvəldə də qeyd etdiyim kimi, Əhməd Kamal Bakıda dil uğrunda mübarizəsinin əsas hədəfini Azərbaycan türkcəsini rus – fars təsirindən qorunması və mümkün qədər Osmanlı türkcəsinə yaxınlaşdırılması şəklində müəyyən etmişdi. Həm də dil məsələsində xüsusi ardıcıllığı və prinsipiallığı ilə seçilirdi. “Hüseynzadə Əli bəy” kitabının müəllifi professor Əli Heydər Bayat türk qəzetçisinin bu istiqamətdəki fəaliyyəti ilə bağlı səciyyəvi misal gətirir. Əli bəy Hüseynzadənin təşəbbüsü ilə 1907-ci ildə Bakıda “Səadət” məktəbi açılanda binanın giriş qapısına “Məktəbxana” yazılmış lövhə vurulmuşdu. Əhməd Kamal belə bir ad daşıyan təhsil ocağının türklər üçün maarif yox, cəhalət yuvası olacağını yazıb əhalini İran təsiri yayan “məktəbxanaya” şagird verməməyə çağırmışdı. Bakı qoçularına yaxınlığı ilə tanınan məktəb xadimlərindən bir nəfər ona arı yuvasına çöp uzatmamağı məsləhət görmüşdü. Cavab ləngiməmişdi. Əhməd Kamal “Mən qəsdən çöp uzadıram. İçəridəkilərin bal arısı, yoxsa eşşək arısı olduqlarını bilmək istəyirəm ”- demişdi. Yalnız bundan sonra lövhə dəyişdirilərək yenisi ilə əvəz edilmişdi.\nƏhməd Kamal müəllimliklə bir sırada Bakının mətbuat həyatında da fəal çalışırdı. 1910-1911-ci illərdə “Günəş” qəzetinin (cəmi sayı 121) baş redaktoru olmuşdu. Kitab maqnatları – Orucov qardaşlarının naşirliyi ilə çıxan qəzetdə baş redaktorla bir sırada Mirzə Ələkbər Sabir, Abdulla Şaiq, Qafur Rəşad, Abdulla bəy Divanbəyoğlu kimi tanınmış azərbaycanlı müəlliflərin əsərləri çap edilmişdi.\nEyni illərdə o, həm də “Füyuzat” ənənələrini davam etdirməyə çalışan, gənc Azərbaycan milli burjuaziyasının maraqlarının ifadəçisi kimi tanınan həftəlik ədəbi-bədii və ictimai-siyasi illüstrasiyalı məcmuənin – “Yeni füyuzat”ın baş redaktoru idi. Naşir və məsul redaktoru Əlipaşa Hüseynzadə (Səbur) olan bu jurnalda Əhməd Kamalın şeir və məqalələri Sabir, Abdulla Şaiq, Əliqulu Qəmküsar, Əlabbas Müznib, Axund Yusif Talıbzadə, Əli Səbri, Məmməd Sadıq Axundov və s. tanınmış müəlliflərin əsərləri ilə bir sırada nəşr olunmuşdu.\nMirzə Ələkbər Sabirin “Düşdü bütün qəzetlər qiymətdən ay can, ay can” satirasının yazılmasının səbəbkarlarından biri də Əhməd Kamal sayıla bilər. Novruz bayramı ərəfəsində, 1911-ci il martın 19-da Bakı polisi tərəfindən qəzet redaktorları arasında aparılan həbslər və nəticədə bəzi mətbuat orqanlarının fəaliyyətini dayandırması həmin şeirin yaranmasına mövzu vermişdi. “Bir gecə teatrdan dönmüş və hənuz yatmışdım, – deyə Əhməd Kamal aradan 40 il keçəndən sonra həyatını dəyişən həbsin tarixçəsini xatırlayaraq yazırdı: – Yalnız işğal etdiyim kiçik bir dairənin qapısı çalındı. Açdım. On polislə dairəm basılmışdı. Dərhal Bakıdan xeyli uzaq olan Bayıl həbsxanasına götürüldüm və içəri atıldım. Məgər məndən əvvəl bütün qəzetəçi arkadaşlarımı da toplamışlar”.\nPolis basqını nəticəsində “Yeni füyuzat”, “Şəhabi-saqub”, “Səda” və “Yeni həqiqət” kimi nəşrlərin fəaliyyəti dayandırılmış, onların naşir və redaktorlarından Əhməd Kamal, Əli Paşa Hüseynzadə (Səbur), Haşım bəy Vəzirov, Əlabbas Müznib, Məhəmməd Sadıq, Cəfər Bünyadzadə və b. həbsə alınmışdılar. Bakıda baş verən hadisə, xüsusən də Osmanlı təbəəsi Əhməd Kamalın həbsi türk mətbuatının diqqətindən yayınmamışdı. İstanbulda çıxan “Tənin” qəzeti özünün 31 mart 1911-ci il sayında bu barədə məlumat yaymışdı.\nHəmin dövrdə İstanbulda yaşayan və adı çəkilən qəzetdə Şərq dilləri mütərcimi vəzifəsində çalışan görkəmli şairimiz Məhəmməd Hadi “Kafkasiya xatiratı” adlı məqaləsində (“Tənin”, 15 aprel 1911-ci il) türk ictimaiyyətinin diqqətini Əhməd Kamalın həbsinə yönəldərək aşağıdakı sətirləri yazmışdı: “Tam bu parlaq, bu əməlfüruzi-istiqbal olan zamanlarda idi. Əli bəyin təhti-müdiriyyətində bu gün ancaq namı yaşayan “Füyuzat” məcmueyi-ədəbiyyəsi nəşr olunurdu. Naçiz də heyrəti-təhririyyəyə daxil idim. Təsadüf bizə hür fikirli bir qələm arkadaşı göndərmişdi. O, şimdi zindani-əsarətdə yaşayır – Əhməd Kamal. Bu arkadaş da bizimlə birlikdə çalışır, məhsuli-fikriyyəsini əvraqi-“Füyuzat”a nəşr edirdi. Badehu, Bakı qəryələrindən olan Balaxanıda millət tərəfindən güşad edilən məktəbə müdir təyin olunaraq iki sənə ərzində əhalini məmnun edəcək müvəffəqiyyətlər göstərdi. Bir çox münəvvər dimağlar yetişdirdi. Aqibət bu məktəbə də sair məkatibi-islamiyyə kimi şayani-tətil görüldü. Bağlandı. Məktəbin tətilindən sonra ərbabi-şəbabın arzusuyla son zamanlar tətil edilən “Yeni füyuzat” məcmuəsinin sərmühərrirliyində bulunurdu. Şimdi arayişi-zindani-əsarətdir”.\n“Kafkasiya xatiratı” qələm dostunun həbsi ilə bağlı Məhəmməd Hadinin türk mətbuatında çap olunan ikinci məqaləsi idi. Bundan əvvəl də İstanbul mətbuatında Bakıda qəzetlərin bağlanmasından və redaktorların həbsindən yazmışdı. Şair bu yolla həyəcan təbili çalır, hökuməti, ilk növbədə isə “gənc türklərin” liderlərini Rusiyada zindana atılmış əqidə dostlarının taleyinə laqeyd qalmamağa səsləyirdi.\nBakı polisinin milli mətbuata hücumu arxasında siyasi motivlər dayanırdı. Lakin Mirzə Bala Məmmədzadə, ardınca isə M.Kayahan Özgül türk maarif xadimi və qəzetçisinin Bakıdakı həbsini sonralar Azərbaycan Cümhuriyyəti Məclisi-Məbusanında “İttihad” fraksiyasına rəhbərlik etmiş doktor Qara bəy Qarabəyovun xəyanəti ilə əlaqələndirirlər. Onların iddiasına görə, Qarabəyov “İttihad və Tərəqqi” partiyasının Əhməd Kamala çatdırmaq üçün verdiyi pulları xərcləmiş, işdən xəbər tutan partiya funksionerlərinin təzyiqlərdən canını qurtarmaq üçün vəsaitin çatmayan hissəsini ailəsinin ödəyəcəyini bildirmişdi. Bu yolla Osmanlı hüdudlarından çıxmaq imkanı qazanmış, o biri tərəfdən isə Qafqaz canilini İ.İ.Vorontsov-Daşkova gizli məktubla müraciət edərək “gənc türklərin” Azərbaycandakı planları ilə bağlı əlində vacib sənədlərin olduğunu xəbər vermişdi. Beləliklə, ruslar tərəfdən də sərhəddi maneəsiz keçməsinə şərait yaradılmış, təqdim etdiyi materiallar əsasında bir sıra şəxslər, o cümlədən Əhməd Kamal həbsə atılmışdı.\nBu məlumatın həqiqətə uyğunluğu müəyyən şübhələr doğurur. Çünki həbs edilən təkcə Əhməd Kamal deyildi. Onunla birlikdə milli mətbuatın Haşım bəy Vəzirov, Əlabbas Müznib kimi tanınmış simaları da saxlanmışdı. Həm də birinci dəfə yox! 1906-cı ildən sonra çar xəfiyyəsi əsasən Qafqaz Senzura Komitəsinin erməni əsilli senzorlarının təlqini ilə Azərbaycan qəzetlərini panislamizm və pantürkizm təbliğatının əsas qaynaqlarından biri kimi daim diqqət mərkəzində saxlayır, ara-sıra profilaktiki dindirmə və həbslər keçirirdilər. 1911-ci il martın 19-da bu ənənəvi iş sadəcə daha geniş miqyasda görülmüşdü. Nəhayət, nəzərə almaq lazımdır ki, polisin özünün də Bakıda agentura şəbəkəsi vardı.\nƏhməd Kamalın həbs müddəti müxtəlif mənbələrdə fərqli şəkildə göstərilir. M.Kayahan Özgül onun martın 19-dan avqustun 12-nə qədər həbsdə qaldığını yazır. Qəzetçi özü Bayılda qələmə aldığı “Şaka” şeirinə qeyddə “altı bucuq ay sürən məhbəs həyatı” (təxminən 19 mart – 3 oktyabr) haqqında danışır. Əslində isə, aşağıda da görəcəyimiz kimi, türk qəzetçi həbsdə dörd aydan çox qalmamışdı. Ümumiyyətlə, macəraçı təbiətə malik olan Əhməd Kamal xatirələrində həbsi ətrafında sirli bir halə yaratmağa çalışmışdır. Edam cəzasına məhkum olunması, xalqın hücum çəkib onu həbsxanadan qaçırmaması üçün saxlama yerlərinin tez-tez dəyişdirilməsi və s. bu qəbildəndir. Əslində haqqında hər hansı bir məhkəmə hökmü çıxarılmaması daha ağlabatandır.\nMövcud faktların və tarixlərin müqayisəsindən aydın olur ki, Əhməd Kamal iyunun sonlarında Bayıl həbsxanasından Tiflisə aparılmışdı. Təxminən iyulun ortalarına qədər burada saxlandıqdan sonra Batumidə Trabzon valisi, Atatürk hökumətinin gələcək xarici işlər naziri Bəkir Sami bəyə təhvil verilmişdi. Azadlığa qovuşmasında köhnə dostu, Məclisi-Məbusan üzvü İsmayıl Haqqı Paşanın rolu olmuşdu. O, Məclisdəkı çıxışında Rusiyada yerli türklərə qarşı yürüdülən ayrı-seçkilik siyasətindən bəhs etdikdən sonra bir Osmanlı təbəəsinin – qəzetçi Əhməd Kamalın həbsi məsələsinə toxunaraq demişdi: “Bu Əhməd Kamal namındakı zatı şəxsən tanırım. Darüşşəfəq məzunlarındandır və burada aləmi-mətbuatımıza da məlumdur. Xüsusilə bundan dörd-beş sənə əvvəl İrana getdiyim zaman Kafkasiyada kəndisini görmüşdüm. Orada pək mühüm bir mövqe qazanmış, hörməti-amməyə məzhər olmuş, Kafkas aləmi-mətbuatına qələmi ilə bir çox xidmətlərdə bulunmuşdu. Oylə politika ilə məşğul olan bir adam deyildir”.\nNəticədə dövrün xarici işlər naziri Rifat Paşa Rusiyanın İstanbul səfiri, “türk dostu” kimi tanınan və soyadından göründüyü kimi, mənşəcə özü də böyük ehtimalla türk əsilli olan Nikolay Çarıxova (1855-1930) müraciət etmiş, onun yardımı ilə Əhməd Kamalın Türkiyəyə verilməsinə nail olmuşdu. Beləliklə, narahat qəzetçinin həyatının Azərbaycanla bağlı dövrü qapanmışdı.\nTürk mətbuatı səhifələrində köhnə dostunun təhlükəli macəralardan sonra qayıdışını ilk xəbər verən isə sədaqətli Məhəmməd Hadi idi. “Tərəqqi” qəzetinin 25 iyul 1911-ci il sayında çap etdirdiyi “Əhməd Kamalın vətənə əziməti” məqaləsində o, yazırdı: “İki sənədən bəri (əslində 4 olmalıdır – V.Q.) vətənimiz Kafkasiyada iqamət edən, məsaiyi-maarifpərvəranədə bulunan Əhməd Kamal bəy cənabları vətəni-əzizi olan İstanbula bu gün əzimət etdi. Məsləki-müqəddəsi yolunda iki sənə vətən-cüda olaraq pək çox zəhmət və məşəqqətlərə köks gərmiş olan bu zat təsadüfən Bakıya getmiş idi. Gəldiyi gündən bəri ülum və maarifin intişarına və məktəb təsisinə çalışmaqla bulunmuşdu. İştə “Füyuzat”, “İrşad”, “Tərəqqi” cəridələrində yazdığı əşar və məqalələri bunu isbat edəcək dəlaildəndir”.\nBayıl məhbəsində keçən aylar Əhməd Kamal üçün yaradıcılıq baxımından məhsuldar olmuşdu. Burada o, bir sıra orijinal əsərlərini yazmış, yaxşı bildiyi fransız və Bakıda öyrəndiyi rus dilindən bir sıra tərcümələr (Lafontenin və Lermontovun şeirləri) etmiş, ayrı-ayrı Molla Nəsrəddin lətifələrini və ibrətamiz xalq hekayələrini nəzmə çəkmişdi. Zindan həyatı iddialı türk qəzetçisinin yalnız davranış tərzini deyil, əsərlərinin dilini və mövzusunu da əsaslı şəkildə dəyişdirmişdi. Əhməd Kamal dekadansdan realist şeirə keçmişdi. Poetik dilindəki ərəb-fars tərkibləri əhəmiyyətli dərəcədə azalmış, üslubu sadələşmişdi.\nBir məqamı da qeyd etmək istərdim. Xatirələrindən məlum olur ki, Tiflis həbsxanasında saxlandığı müddətdə “Molla Nəsrəddin” redaksiyası Əhməd Kamalla maraqlanmış, oxuması üçün məcmuə və kitablar göndərmişdi. Jurnalların birində o, ilk dəfə Ziya Göyalpın “Sənət” və “Turan” şeirlərini görmüşdü. Türklüyün yalnız keçmişin möhtəşəm xatirələri ilə deyil, daha çox bu günlə yaşamasının vacibliyini vurğulayan “Şaka” (“Zarafat”) şeirini də həmin mütaliədən təsirlənərək yazmışdı:\nEy Türk oğlu, bu ölkədir vətənin\nToros, Altay, Qızılirmaq, Ceyhunun!\nGeri baxma! Sür atını irəli!\nDədəsilə öyünəməz bir torun!\nDədələrin sözləriylə yaşamaq-\nMəzarlıqda uyumaqdır bunu bil!\nBu ölkədir məzarlığın, beşiyin,\nSənə Vətən bu ölkədir, o deyil!\nİstanbula qayıdışında Əhməd Ağaoğlu vasitəsi ilə tanış olduğu Ziya Göyalpdan şeiri haqda bu sözləri eşitmişdi: “Ağabəy! Bənim içimdə bir şey var. Bana çox bərk sarılmış. Bən onu ifadə edəmiyorum, çünki hənuz tamamilə yüzünü görəmiyorum. Sənin şakaların bənim gözümlə onun yüzü arasında bir kibrit çəkdi”.\nAZƏRBAYCANLILARDAN SEVGİ, AZƏRBAYCANA ETİNASIZLIQ\nƏvvəldə də qeyd olunduğu kimi, Əhməd Kamal həyatının çətin dönəmində Azərbaycana “gündəlik ruzi” ardınca gəlməsinə baxmayaraq qısa müddət ərzində cəmiyyətdə özünə yer tapmış, nüfuz qazana bilmişdi. Təbii ki, bu türk qəzetçisinin şəxsi məziyyətlərindən daha çox xalqımızın qonaqpərvərliyi və qədirbilənliyi ilə bağlı idi. Onunla birlikdə Bakıda pedaqoji sahədə çalışmış həmvətəni, müəllim Cövdət – Məhəmməd Cövdət İnancalp (1883-1935) həmin dövrdə Azərbaycanın ən görkəmli şəxsiyyətinin – Hacı Zeynalabdin Tağıyevin türk qəzetçiyə ehtiramından bəhs edərkən yazırdı ki, “bir hökmdar sarayı kimi böyük və o nisbətdə təşrifata tabe mülkünə getdiyimiz zaman Tağıyev bəndəni və Əhməd Kamalı hər kəsə tərcihən və təqdimən yanına çağırır, əlini öpdürür və dizinin dibində oturdurdu”.\nHacı Zeynalabdinin ölümü münasibəti ilə 1925-ci ildə “İctihad” məcmuəsində (1 aprel 1925, sayı 177) “Sahibül-xeyrat Hacı Zeynalabdin mərhum” adlı məqalə çap etdirən müəllim Cövdət burada da “millət atasının” Türkiyədən dəvət olunanlara xoş münasibətini xatırlayaraq: “O vaxta qədər Bakı ilə İstanbul arasında heç bir nevi münasibəti-fikriyyə və elmiyyə yoxdu. Bu münasibəti ilk dəfə vücuda gətirən Hüseynzadə Əli bəy, fəqir və şair Əhməd Kamal bəydir. Hər üçümüzü də himayə edən mərhum Hacı idi” – yazmışdı.\nİstanbula döndükdən sonra da o, azərbaycanlılardan eyni diqqət və hörmət görmüşdü. Bakılı tələbələrin nəşr etdikləri “Mahtab” məcmuəsi onu “türk üdəbasının ən güzidələrindən biri” adlandıraraq “Kafkasiyadakı nəşriyyati-intibah- pərvəranəsindən dolayı Rusiya hökuməti-zaliməsi tərəfindən” həbsə atılmasını türk birliyi və azadlıq uğrunda mübarizənin parlaq səhifəsi adlandırmışdı. Məcmuə “ustad” deyə müraciət etdiyi Əhməd Kamalı mübarizəni gələcəkdə daha da əzmlə davam etdirmək üçün baş redaktor olmağa, artıq Bakıdan yaxşı tanıdığı azərbaycanlı gənclərlə əlbir çalışmağa çağırmışdı. Lakin təklif qəbul edilməmişdi.\n“Bir az da mən” adlı şeiri çap olunanda Əli bəy Hüseynzadə Salonikdən göndərdiyi 21 noyabr 1911-ci il tarixli kiçik məktubunda müəllifi təbrik edərək yazmışdı: “Bir az da mən”i kəmali-zövq və ləzzətlə oxudum. Böylə “bir azlar” çoxaldıqca bir çox qeylü qallar həll olunar”. Yaradıcılığına eyni diqqətli və həssas münasibəti Əhməd Ağaoğlundan da görmüşdü.\nAzərbaycanın başqa bir görkəmli şəxsiyyəti – Məmməd Əmin Rəsulzadə Əhməd Kamalın milli mətbuatımız qarşısındakı xidmətlərini qədirşünaslıqla qiymətləndirmişdi. 1928-ci ildə İstanbulda nəşr olunan “Azərbaycan Cümhuriyyəti” əsərindən götürülmüş aşağıdakı sətirlər bunu bir daha sübut edir: “Hüseynzadə Əli bəy tərəfindən təsis olunub Əhməd Kamal bəy kimi jon türk mühərrirlərin təhrir müavinəti ilə çıxan ədəbi “Füyuzat” məcmuəsi Kafkasiya mühitində yeni bir zövqi-ədəbi tərbiyə edir, azəri türkcəsinin qərbləşməsinə şaik oluyordu”.\nƏhməd Kamal Bayıl həbsxanasında “Müsavat” partiyasının qurucularından biri, Məmməd Əminin ən yaxın silahdaşı Abbasqulu Kazımzadə ilə eyni kamerada cəza çəkmişdi. Və təbii ki, istər onun, istərsə də ətrafındakı digər azərbaycanlıların yardımlarından faydalanmış, himayələrini hiss etmişdi. Amma İstanbula döndükdən sonra onu axtaran, soraqlayan yenə də Abbasqulu bəy olmuşdu. Bunu Bakıdan “Tənin” qəzeti redaksiyasına göndərilən aşağıdakı məktub da sübut edir. “Əfəndim Əhməd Kamal, – deyə A. Kazımzadə yazırdı: – Dörd dəfə sizə məktub yazıb cavabınıza nail olmamışam. İki dəfə məktubu “Tənin” qəzetəsinə göndərmişəm, sizə versinlər əfəndim. Bizim həbsxanada danışdıqlarımız böyləmi oldu, əfəndim? Hər halda yoldaşlarımız sizdən müəyyən vaxtlarda məktub almağa müntəzir olurlar. Əcələ məktub yazın. Sonra müfəssəl yazarız”.\nGətirdiyim bütün bu misallar istər həyatının Bakı dövründə, istərsə də sonralar həmvətənlərimizin Əhməd Kamala nə qədər diqqət və ehtiramla yanaşdıqlarını ortaya qoyur. Və bütün bunların qarşılığında onun ömrünün sonuna qədər atəşin Azərbaycan təəssübkeşi kimi qalacağını düşünməyə əsas verir. Amma belə olmamışdı. Məmləkətimiz həyatının nə faciəli, nə də möhtəşəm günlərini yaşayanda Əhməd Kamalın səsi eşidilməmişdi. Əksinə, Azərbaycanla bağlı məsələlərdə anlaşılmaz bir etinasızlıq nümayiş etdirmişdi.\nFikrimi bəzi konkret misallarla əsaslandırmağa çalışacağam. Tanınmış türk tarixçisi Osman Nuri Ergün (1883-1961) yuxarıda adını çəkdiyim Mehmet Cövdət İnancalp haqqında “Müəllim Cövdət: həyatı, əsərləri, kitabxanası” tədqiqatı üzərində işləyərkən Əhməd Kamala “Həyatınızın Bakı dövrü? Azərbaycanlılar haqqında qənaətiniz nədir?” sualları ilə müraciət etsə də, cavab ala bilməmişdi. Əslində onun ölkəmiz və xalqımız haqqında obyektiv, xeyirxah sözünə ehtiyac vardı...\nSəbəb nə ola bilərdi? Çox güman ki, bu hər şeydən öncə keçmiş füyuzatçının özünün ağır maddi və mənəvi durumu ilə bağlı idi. Tədqiqatçısı M.Kayahan Özgülün də yazdığı kimi, o, “jon türklük üçün çalışmış, iqtidarı və iqbalı başqaları qapmışdılar, Milli Mücadilə üçün çalışmış, sonunda Beykoz Bələdiyyəsində kiçik məmur olmuşdu”. Uğursuzluq zolağından çıxa bilməməsi, xidmətlərinin müqabilində çox kiçik qazancla kifayətlənməsi sonda Əhməd Kamalın xarakter və psixikasına da təsirsiz qalmamışdı. O, mətbuat mühitindən, ədəbiyyat və siyasət aləmindəki dostlarından uzaqlaşmış, inzivaya çəkilmişdi. Xatirələrini yazmağa başlasa da yarımçıq buraxmışdı. Həyatının sonunda sirroz xəstəliyi ilə mübarizə apararaq hökumətdən aldığı cüzi pensiya ilə güzəranını keçirmişdi. Adı yaddaşlardan silinmiş, hamı tərəfindən unudulmuşdu.\nAmma maraqlı və ibrətamizdir ki, xatirəsinə sonuncu ehtiram da yurduna döndükdən sonra etinasız yanaşdığı Azərbaycan türkləri tərəfindən göstərilmişdi.\n1930-cu ildə İstanbulda türkoloq Əhməd Cəfəroğlunun “Azərbaycan” kitabı çapdan çıxmışdı. Aradan yalnız iki il keçdikdən sonra şairin oğlu Dündar Akünal bu kitabla tanış olmaq imkanı qazanmışdı. Əsərin milli mətbuat tarixindən bəhs edən hissəsində atasının adını tapa bilməyən Dündar alimə ünvanladığı 15 dekabr 1942-ci il tarixli məktubda Azərbaycan türklərinin unutqanlığından, mədəniyyətləri qarşısında xidmət göstərmiş şəxsə etinasız münasibətindən şikayətlənmişdi. Məktubun Əhməd Kamalın həyatdan köçdüyü günlərdə yazıldığına, Dündar Akünalın atasının şəxsiyyət və yaradıcılığına diqqət çəkmək üçün göstərdiyi bir sıra təşəbbüslərin uğursuzluqla nəticələndiyini, müraciətlərinin cavabsız qaldığını nəzərə alsaq, buradakı hisslərin hansı mənbədən qaynaqlandığını anlamaq çətin deyildir.\nMəktuba yeni il qabağı, dekabrın 29-da cavab verən professor Əhməd Cəfəroğlu üzrxahlığını bildirdikdən sonra yazırdı: “Möhtərəm pədərinizin vəfatını məktubunuzdan anladım. Vaxtında xəbərdar edilmiş olsa idim, şübhəsiz, onun yolunda çalışdığı Azərbaycan və azərilər namına tabutu altına girmək şərəfinə nail olardım. Fəqət, mütəəssüf, kimsənin xəbəri olmadı və biz də o möhtərəm və ideal ruhlu azəri inqilabçısını görməkdən məhrum qaldıq. Başınız sağ olsun”. Heç şübhəsiz, bu sözlər vəfatının hətta vətənində kimsənin diqqətini cəlb etmədiyi bir şəxsə Azərbaycan icması adından verilən böyük qiymət idi.\nƏhməd Kamalın Bakını tərk etdikdən sonra otuz il ərzində Azərbaycanla qətiyyən maraqlanmamasına baxmayaraq əsl ziyalı mövqeyindən çıxış edən Əhməd Cəfəroğlu hər hansı umu-küsülərə və qarşılıqlı ittihamlarla yer qoymayaraq bir zamanlar ölkəsi üçün çalışmış bu şəxslə yaxından maraqlanmağı həm özünün, həm də soydaşlarının borcu saymış, diqqətsizlikdən dolayı təəssüf və üzrxahlığını bildirmişdi. Eyni zamanda Türkiyəyə gəldiyi ilk vaxtlardan bir “Azərbaycan dostu” saydığı Əhməd Kamalı daim axtardığını da oğlunun diqqətinə çatdırmışdı: “Azərbaycan” adlı əsərimdə babanıza yer verməməyim, şübhəsiz böyük bir qüsurdur. Onu təlafi etmək mənim üçün bir vicdan borcudur. Daha 1922-ci il tarixlərində Rəsulzadə ilə çıxarmağa başladığımız “Yeni Kafkasiya” dərgisi adına babanızı çox aradıq. Yüzlərlə zəvatdan sorduq, bir türlü bulamadıq. Ara-sıra haqqında məlumat alırdıq, fəqət bir türlü babanızı bulmaq bizə nəsib olmadı”.\nO, eyni zamanda yol verilmiş diqqətsizliyin aradan qaldırılması çarəsini də göstərmişdi. Həmin dövrdə Əhməd Cəfəroğlu “Azərbaycan yurd bilgisi”nin davamı kimi düşünülmüş “Türk amacı” jurnalını nəşr edirdi. Bu imkandan istifadə edərək türk qəzetlərinin haqqında bir sətir yazmadıqları Əhməd Kamalın həyat və fəaliyyətini öz nəşrinin səhifələrində işıqlandırmağa məmnuniyyətlə hazır olduğunu bildirirdi: “Şimdi məktubunuz üzərinə möhtərəm pədərinizi “Türk amacı” adlı məcmuəyə böyükcə bir məqalə yazmaqla yaşatmamız lazımdır. Lütfən mənə pədəriniz haqqında bildiklərinizi ətraflıca yazmanızı rica edərim. Bən şimdi bunu kəndimə bir mövzu seçdim. Fotoqrafını da lütf edərsəniz, onu da nəşr edərim”.\nNəhayət, Əhməd Cəfəroğlu lazım bildiyi təqdirdə Dündar Akünalı ətraflı fikir mübadiləsi aparmaq, müəyyən materialları gözdən keçirmək üçün rəhbəri olduğu İstanbul Universiteti Türkiyyat İnstitutuna da dəvət etmişdi.\nBu görüşün baş tutub-tutmadığı bəlli deyil. Lakin azərbaycanlı alimin təsisçi və baş redaktor olduğu “Türk amacı” məcmuəsinin 1943-cü il fevral sayında (səh.349-355) Dündar Akünalın “Azərbaycan üçün çalışanlardan Əhməd Kamal” adlı məqaləsinin dərci onların arasındakı əməkdaşlığın qarşılıqlı faydalı istiqamətdə davam etdiyini və nəticə verdiyini göstərməkdədir.\nAdı çəkilən yazıda atasının ilk bioqrafı kimi çıxış edən Dündar Akünal yazırdı: “Ədəbiyyat, türkçülük və inqilab tariximizin səhifələrini çevirənlər orada sətirlərin arasına sıxılmış bir isim görəcəklər: Əhməd Kamal Akünal. İstibdadın təzyiqi ilə İstanbuldan Afinaya, oradan Qahirəyə qaçmış, Yunanıstan, Bolqarıstan, Rumıniya, Rusiya, Fransa və Almaniyada yaşamış, nəhayət türk Azərbaycanın qardaş torpaqlarında türklük və hürriyyət tənəffüs etmək və etdirə bilmək imkanı qazanmışdır”. Beləcə, oğul Akünal atasının Azərbaycanda həm də türklük havası ilə nəfəs alması barəsində qiymətli etirafda bulunmuşdu...\nBudapeşt, iyun, 2013-cü il\n11.08.2013 çap et


Prezident İlham Əliyev və xanımı Mehriban Əliyeva Heydər Əliyev adına İdman Sarayında əsaslı təmirdən sonra yaradılmış şəraitlə tanış olublar\nAprelin 22-də Azərbaycan Respublikasının Prezidenti İlham Əliyev və xanımı, “Bakı-2015” birinci Avropa Oyunları Təşkilat Komitəsinin sədri Mehriban Əliyeva və Heydər Əliyev Fondunun vitse-prezidenti Leyla Əliyeva Heydər Əliyev adına İdman Sarayında əsaslı təmirdən sonra yaradılan şəraitlə tanış olublar.\n1990-cı ildə istifadəyə verilmiş binada indiyədək belə yüksək səviyyədə əsaslı təmir işləri aparılmamışdı. Təmir işləri zamanı binanın fasadı da tamamilə yenilənib. Tac şəkilli olan fasad xüsusi örtüklə üzlənmiş konstruksiyadan ibarətdir. Fasadı bədii tərtibatda işıqlandırmaq üçün müxtəlif rəngdə xüsusi lampalar və projektorlar quraşdırılıb, avtomat idarəetmə mərkəzi yaradılıb.\nƏsaslı təmir işləri aparılarkən kompleksin mötəbər yarışların təşkilinə, o cümlədən birinci Avropa Oyunları zamanı beynəlxalq idman federasiyalarının tələblərinə cavab verməsi və funksionallığının daha da artırılması üçün bir sıra tədbirlər görülüb. Təmir işləri Avropa Olimpiya Komitəsi, “Bakı-2015” birinci Avropa Oyunları Əməliyyat Komitəsi və aidiyyəti beynəlxalq federasiyaların tələbləri nəzərə alınmaqla yerinə yetirilib.\nİdman Sarayının məşq zalı ən müasir səviyyədə qurulub. Burada püşkatma, dopinq yoxlama, tibb, hakimlər üçün istirahət, beynəlxalq federasiyaların işçi otaqları və kafe, yarış mərkəzi, 40 nəfərlik iclas zalı, 250 yerlik yeməkxana, mətbəx və digər köməkçi otaqlar var. Kompleksdə 200 yerlik mətbuat mərkəzi, jurnalistlər üçün kafe, 40 nəfərlik konfrans otağı, könüllülər üçün 350 nəfərlik zal və kafe də yaradılıb.\nƏsas zal və korpuslardan ibarət olan İdman Sarayında birinci Avropa Oyunları zamanı yunan-Roma və sərbəst güləş, həmçinin cüdo və sambo üzrə yarışlarda qadınlar və kişilər qüvvələrini sınayacaqlar. Sarayın ümumi tamaşaçı tutumu təmirdən əvvəl 7587 nəfər idisə, indi bu rəqəm 7830-a çatdırılıb. Burada, eyni zamanda, VIP tamaşaçılar üçün 126, fiziki imkanları məhdud tamaşaçılar üçün isə 30 oturacaq quraşdırılıb. İdman obyektinin yarış zalları, mətbuat işçiləri üçün sahələr, yüksək səviyyəli qonaqlar üçün VIP otaqlar, yarışların gedişinin canlı teleyayımının təşkili mərkəzi ən müasir səviyyədə yaradılıb.\nÜmumi sahəsi 54,8 min kvadratmetr olan binada aparılan əsaslı təmir işləri zamanı daxili kommunikasiya, havalandırma sistemləri yenidən qurulub, zalların döşəməsinə idman təyinatlı xüsusi örtük vurulub.\nİdman qurğusunda təhlükəsizliyin təmin olunması məqsədilə müşahidə kameraları və zalların işıqlandırılması üçün 222 müasir projektor quraşdırılıb. Bina genişzolaqlı internet, müasir akustika sistemləri, avadanlığın davamlı işləməsini təmin edən transformator, UPS və generator elektrik sistemləri ilə təchiz edilib.


Startapınızın uğur qazanmasına yardım edecek 11 Dijital ve PR Sitesi | Trilogy News\nox vaxtstartaplar mehsulun ve ya xidmetin özünün işe salınması ile o qeder meşğul olurki, marketinq ve PR strategiyası bir yük olur, çünki onları yaratmaq ve nezaretetmek üçün az resurs ve vaxtları qalır.\nBurada yeni biznesiniz haqqında səs-küy yaratmaq üçün ən yaxşı alətlər və xidmətləri bir yerə topladıq. PR-ı həll etdikdən sonra biznesinizin işə salınmasının digər vacib aspektlərinə diqqət yetirə bilərsiniz.\nSizi ciddi nəticələrə gətirib çıxaran, güclü PR proqram təminatı axtarırsınız?\nSizin PR-nızı irəlilətmək üçün hər bir vasitədən istifadə etmək istəyirsinizsə, “Cision”u nəzərdən keçirin. Orada effektiv PR kampaniyasının keçirilməsi üçün lazım olan hər şey var.\nCision təxminən 1.4 milyon jurnalist, redaktor və nüfuzlu şəxslərin məlumat bazasını saxlayır. Cision ilə yalnız onların məlumat bazasında olan jurnalistlər və nüfuzlu şəxslərlə deyil, auditoriyanızla da ünsiyyət qura bilərsiniz.\nBu “Cision”un təklif edə biləcəklərinin hamısı deyil; digər xüsusiyyətlərə daxildir:\npress-relizlərinizin geniş yayılması\nməhsuldarlığı izləmək üçün alətlər\nadınızın çəkilməsinin izlənməsi üçün alətlər\nCision bütün sosial şəbəkələr, yayım və video, çap mediası, onlayn media və gündəlik xəbər brifinqlərinin hamısının monitorinqi üçün alətlərə malikdir.\nStartapınız üçün PR-a nail olmaq məqsədilə press-relizin göndərilməsindən daha yaxşı nə ola bilər?\nBelə bir yanaşma ilə uğur üçün iki əsas var:\njurnalistlərə və bloqerlərə maraqlı olacaq unikal yanaşma yaratmaq\nburaxdığınız yeni məhsulu çoxlu sayda media kontaktlarına yayan xidmətdən istifadə\nOradan siz öz şirkətdaxili PR firmanız kimi yeni məhsulunuzu axtarış motoru kütlələrinə itələyə bilmək üçün “Cision”un bölməsi olan “PRWeb”ə müraciət edə bilərsiniz. Onun iş üsulu sadədir:\nXəbər buraxılışınızı yaradın\nBunun köməyi ilə siz aşağıdakı suallara cavab tapa bilərsiniz:\nSizin xəbər buraxılışınız neçə dəfə oxunub?\nXəbər buraxılışnız hər gün neçə başlıq təəssüratı əldə edir?\nHansı KİV xəbər buraxılışını qəbul etmişdir?\nBundan əlavə, auditoriyanızın sizin haqqınızda necə öyrəndiyini görmək üçün sizə açar söz və axtarış motoru məlumatları verilir.\n“PRWeb”in yeganə mənfi tərəfi onun qiymətidir. Baza paketi 99 dollardan başlayır və premium paket 389 dollar məbləğində müəyyən edilib.\nRespona sahənizdə nüfuzlu insanların yaratdığı kontenti təhlil etmək üçün süni intellektdən istifadə edən və PR mövqelərinizi müvafiq olaraq fərdiləşdirməyə kömək edən qabaqcıl PR alətidir.\nRespona üç əsas xüsusiyyət təklif edir: bağlantıların yaradılması, rəqəmsal PR və bloqerlərlə iş.\nRespona real vaxt rejimində imkanlara və PR kampaniyalarınız haqqında məlumatlara çıxışı təmin edən, patentləşdirilmiş alqoritmindən istifadə edən öz şəxsi axtarış motoruna malikdir.\n“Respona”dan mümkün olduğu qədər çox faydalanmaq üçün onu Ahrefs, SEMrush və Moz kimi digər alətlərinizlə inteqrasiya edin.\nBusiness Wire ilə siz şirkətin son 60 il ərzində qurduğu şəbəkəyə çıxışı olan müasir PR və rəqəmsal kontent xüsusiyyətlərindən faydalana bilərsiniz.\nOnların əsas xüsusiyyətlərindən bəziləri aşağıdakılardır:\n· Press-relizlərin yayılması: PR-relizlərin onların xəbər şəbəkələrinə, xəbər şöbələrinə, sənayenin nüfuzlu şəxslərinə yayılması; veb-formatlaşdırma; sosial şəbəkələrə keçidlərin əlavə edilməsi\n· Ağıllı xəbər relizləri: son nəticədə digər saytlarda görünəcək paylaşılabilən, optimallaşdırılmış şəkillər və videoların yaradılması.\n· Tədbir xidmətləri: sənaye sərgilərinizi/konfranslarınızı təşviq edin.\nSənaye sahəniz barədə jurnalistlərə ekspert məlumatları verə bilsəydiniz, yaxşı olmazdımı?\nOturub bu insanların sizi tapacağına ümid bəsləməkdənsə (onlar, çox güman ki, bunu etməyəcəklər), siz “HARO”dan istifadə edə bilərsiniz.\nBu media əlaqəsi strategiyasının üstünlüyü ondan ibarətdir ki, sizin adınız və şirkətiniz sizin əlaqənizin yaratdığı məqalədə əks olunacaq. Bundan da yaxşısı, məqalənin vebsaytınızla geri əlaqələndirmək şansı da var. Bütün bunlar axtarış motorunun optimallaşdırılması üçün yaxşıdır.\nJurnalistləri tapıb əlaqə saxlamaq üçün hansı prosesiniz var?\nMuck Rack ilə bütün təxminləri prosesdən çıxara bilərsiniz. Bu alət yalnız jurnalistləri axtarmaq üçün deyil, həm də biznesinizdə maraqlı ola bilənlərlə əlaqə yaratmaq üçün ən yaxşılardan biridir.\nOndan gözləyə biləcəklərinizdən bəziləri bunlardır:\nşirkət adları, açar sözlər, media növləri və s. axtararaq lazımi jurnalistləri tapmaq imkanı\nkimsə sizin axtarış termininizə uyğun məqaləyə keçid etdikdə və ya tvit dərc etdikdə, e-poçt bildirişləri\nsosial şəbəkələrdə sizin kontentinizi kimin paylaşdığını görmək üçün təhlil alətlərindən istifadə\nBu siyahıda ən mütərəqqi alətlərdən biri olduğundan, Meltwater və təklif etdiyi bir çox xüsusiyyətlərlə tanış olmaq üçün saatlarla vaxt sərf etsəniz, təəccüblənməyin.\nBu, axtarış motoru ajiotajını və sosial şəbəkələrin trend məlumatlarını izləyən istənilən kiçik biznes üçün media ilə əlaqə mərkəzidir. PR nöqteyi-nəzərindən, siz onun "Media Monitoring" alətlərinə yaxından diqqət yetirmək istəyəcəksiniz. "Real vaxt rejimində milyardlarla aparıcı məqalə, bloq və sosial media söhbətlərindən" xəbərdar qalmaq imkanı ilə daha çox məqsədəuyğun olduqda söhbətə qoşulmaq asandır.\nPR hesabatlarını yaratmaq üçün yanaşmanız nədir?\nCoverage Book ilə PR hesabatları artıq vaxt aparan və mürəkkəb proses deyil. Əvəzində siz bir neçə dəqiqə ərzində yüksək keyfiyyətli hesabatlar yarada bilərsiniz.\n“Coverage Book”un ən əsas xüsusiyyətlərindən bəziləri bunlardır:\nbütün məlumatın avtomatlaşdırılmış skrinşotları\nyaratdığınız hər bir kitabın görünüşünü fərdiləşdirmək imkanı\ndigərləri arasında “Moz” və “SimilarWeb”dən məlumatlar daxil olmaqla avtomatlaşdırılmış göstəricilər\nbütün xəbərləri bir yerdə saxlamaq imkanı\nSiz müvafiq KİV əlaqələrini necə tapırsınız?\nXoşbəxtlikdən, Anewstip kimi bir alət mövcuddur və sizə lazım olan sürəti və effektivliyi təmin edə bilər. Siz aşağıdakılarla axtarış apararaq məlumatları başqa bir səviyyədə təhlil edə bilərsiniz:\nİnformasiya agentliyi profili\nBurada yeni kiçik biznesinizə daha çox diqqət cəlb etməyə kömək edə biləcək bir çox pulsuz alətlər var. Google Alerts, diqqətinizə layiqdir və yalnız pulsuz olduğuna görə deyil. Ondan müntəzəm olaraq birinci sinif nəticələri təmin etdiyinə görə də istifadə etməlisiniz.\nGoogle bu aləti aşağıdakı kimi müəyyənləşdirir:\nGoogle Alert yaratmaqla, Google sizi maraqlandıran mövzu ilə bağlı yeni nəticələr tapdığı zaman e-poçt bildirişləri ala bilərsiniz.\nSizin saytınız üçün PR-a gəldikdə, quraşdırmaq istəyəcəyiniz xəbərdarlıqların bir neçə növü var:\nŞirkətinizin adı üçün xəbərdarlıq\nSizin əsas rəqibləriniz üçün xəbərdarlıqlar\nƏsas açar sözləriniz üçün xəbərdarlıqlar\nMarkanız haqqında kim danışır? Adınız haqqında kim danışır? Rəqibləriniz haqqında kim danışır? Mention bu suallara cavab verən bir media monitorinq alətidir.\n“Mention”dan aşağıdakılar üçün istifadə edin:\n· sizin şirkət və ya adınızın anıldığı heç bir söhbəti ötürməmək\n· sizin şirkət və sənaye sahəniz üçün vacib olan nüfuzlu insanları müəyyənləşdirmək\n· şirkətinizin, adınızın və ya rəqiblərinizin qeyd olunduğu sosial söhbətlərə dərhal daxil olmaq\nBundan əlavə, Mention məhsuldarlığınızı izləmək və təhlil etmək imkanı təklif edir. Siz mənbə növü, vaxtı, yeri, dili və s. ilə anılmaları izləyə bilərsiniz. Sizin ən nüfuzlu mənbələrinizin bir təsnifatı da var.\nPR-saytlar yeni biznesinizin başlanmasını elan etmək, şirkət xəbərlərini bölüşmək və auditoriyada sizin brendiniz barədə təəssürat yaratmaq üçün istifadə edilə bilər.\nUnutmayın ki, etibarlı rəqəmsal və kontent marketinq planı olmadan, PR-relizləriniz faydasızdır.


Tibb Universitetinin professorları AMEA müxbir üzvlüyünə namizəddir - Günel ASLANOVA - TURAN-SAM : TURAN Stratejik Araştırmalar Merkezi - http://www.turansam.org\nTibb Universitetinin professorları AMEA müxbir üzvlüyünə namizəddir - Günel ASLANOVA\nTarih: 29.05.2014 > Kaç kez okundu? 2299\nNamizədlər arasında oftolmoloq Paşa Qəlbinur da var\nBu gün Azərbaycan Milli Elmlər Akademiyasının (AMEA) biologiya və tibb elmləri bölməsinin akademik katibi, akademik Əhliman Əmiraslanovun iştirakı ilə bu bölmənin ümumi geniş yığıncağı baş tutub. Toplantıda AMEA Rəyasət Heyəti üzvləri də iştirak ediblər.\nAçılış nitqi ilə çıxış edən ATU rektoru, akademik Əhliman Əmiraslanov iclasda “Tibb” ixtisası üzrə AMEA-nın müxbir üzvlüyünə keçirilən seçkilər haqqında məlumat verdi. Ə.Əmiraslanov bu yerlərə Tibb Universitetindən olan namizədlərin kimliyini açıqlayaraq bu alimlərin ATU-nun Böyük Elmi Şurası tərəfindən dəstəkləndiyini bildirdi. Tibb Universitetinin rektorunun sözlərin görə, namizədlər AMEA tərəfindən yaradılmış xüsusi komissiya tərəfindən qiymətləndiriləcək.\nDaha sonra AMEA müxbir üzvlüyünə Tibb Universitetindən olan namizədlər çıxış edib özlərinin elmi fəaliyyəti, əldə etdikləri nailiyyətlərlə bağlı ətraflı məlumat verdilər.\nATU tərəfindən (AMEA) biologiya və tibb elmləri bölməsinə namizədlikləri dəstəklənən alimlər sırasında ATU Oftalmologiya kafedrasının müdiri, tibb ü.e.d. Paşa Musayev (Qəlbinur) var. Onun kəşf etdiyi “Aktipol” prparatı bu günə qədər dünyada istifadə olunan ən effektli antivirus dərmanlarından biridir..\nNövbəti çıxış edən namizədlər ATU-nun I cərrahi xəstəlikləri kafedrasının müdiri Qaraciyər transplantasiyası, cərrahi və terapevtik hepatologiya, laparoskopik cərrahiyyə, ümuni və onkoloji cərrahiyyə üzrə mütəxəssis, professor Nuru Bayramov (avropa Hepatoloqlar Cəmiyyəti, Beynəlxalq Qastroenteroloqlar və Onkoloji Cərrahlar cəmiyyəti və digər qurumaırı üzvü, 215 elmi əsərin müəllifi), ATU histologiya və embriologiya kafedrasının professoru Habil Muradov (243 elmi işin, 187 elmi məqalənin müəllifi, Elmin İnkişaf Fondunun maliyyələşdirdiyi 3 qrant müsabiqəsinin qalibi), ATU-nun Əczaçılıq fakültəsinin dekanı, əczaçılıq ü.e.d. professor, Prezident yanında Ali Attestasiya Komissiyasının üzvü Tahir Süleymanov və ATU-nun ağız və üz-çənə kafedrasının professoru Çingiz Rəhimov oldular. Çingiz Rəhimov elmi-praktik fəaliyyətinin əsas istiqamətləri həmçinin, ağız və üz-çənə nahiyələrinin şiş xəstəliklərinin diaqnostika və müalicəsi haqqında danışdı.\nQeyd edək ki, AMEA müxbir üzvlüyünə olan yerlərin müəyyənləşdirilməsi üçün seçkilərin nəticəsi gələn ay bəlli olacaq.


Şərəfli vəzifəyə yiyələnən Zahid Qəribov bu işin müqəddəsliyini qoruyub saxlayır » qanuninfo.az\nŞərəfli vəzifəyə yiyələnən Zahid Qəribov bu işin müqəddəsliyini qoruyub saxlayır\nHər bir şəxs özünün keçdiyi həyat yoluna nəzər salanda, unudulmaz və xoş xatirələrə dönmüş anlarını, günlərini xəyalından keçirəndə istər-istəməz kimlərlə ünsiyyət saxladığı, kimlərlə yoldaşlıq və dostluq etdiyi insanlar göz önünə gəlir. Elə insanlar var ki, onların həyatı, fəaliyyəti elinə, xalqına, vətəninə xidmətə həsr olunur. Müdriklər demişkən, "xalq üçün, vətən üçün yaşanan ömür əsl insan ömrüdür". Belə insanların ömrü çətin, mənalı və şərəfli olur, başı həmişə el içində uca olur. Onlar öz xoşbəxtliyini, səadətini, varlığını vətənə, xalqa ləyaqətlə xidmətdə görür. Belə insanlar öz xalqının, millətinin mənəvi siması, genefondudur desək səhv etmərik. Tam məsuliyyət və qürurla deyə bilərik ki, belə insanlardan biri də sözün həqiqi mənasında, gözəl insan, Səhiyyə Nazirliyinin Əsaslı Tkinti İdarəsinin rəisi Zahid Qəribovdur.\nSəhiyyə Nazirliyinin Əsaslı Tkinti İdarəsinin rəisi Zahid Qəribov peşəkarlığı və qayğıkeşliyi ilə seçilən insandır.\nŞərəfli vəzifəyə yiyələnən Zahid Qəribov bu işin müqəddəsliyini qoruyub saxlayır. Zahid Qəribov kömək etdiyi hər kəsin rəğbətini qazanan insanlardandır.\nSorğu apardıq ağız dolusu Zahid Qəribovdan danışdılar yaxşı ki, Zahid Qəribov Səhiyyə Nazirliyinin Əsaslı Tkinti İdarəsinin rəisi təyin olunub… Zahid Qəribov öz isguzarlığı ilə tanınır və seçilir….\nZahid Qəribov Ulu Öndər Heydər Əliyevin siyasi kursuna daim sadiqdir. Heç bir təmanna güdmədən, tutduğu vəzifədən asılı olmayaraq, vəzifədə olub-olmamasından asılı olmayaraq prezident İlham Əliyevə, dövlətə və dövlətçiliyimizə sabit, stabil, sadiq adamdır.\nHeç bir qüvvə Zahid Qəribovu heç vaxt əqidəsindən döndərə bilməz.\nZahid Qəribov böyük müəllimi və idealı olan Heydər Əliyev kimi layiqli insanlara dəyər verməkdən zövq alır!\nZahid Qəribov yüksək texniki biliyi və təhsili olan, yüksək iqtisadi, siyasi və təcrübi qabiliyyətləri olan istedad sahibidir!\nZahid Qəribov ani və düzgün qərar qəbul edən nadir insanlardandı!\nPrezident İlham Əliyevdən nümunə götürən Zahid Qəribovun böyüklüyü onun sadəliyində və insanlara insani münasibətindədi!\nZahid Qəribov insanlara maksimum diqqət və qayğıyla yanaşır, onların problemlərini həll edərək, onların dövlətimizə və Prezidentimizə inamını artırır!\nZahid Qəribov bütün işləri yüksək professionallıqla və böyük operativliklə icra edir! Bunun sirri onun Səhiyyə Nazirliyinin Əsaslı Tkinti İdarəsinin rəisi kimi çoxsahəli professional olmasıyla, dövlətçiliyimizin və prezidentimizin yüksək reytinqini hər şeydən uca tutmasıyla bağlıdır!\nOna etibar edilən bütün işlərdə Zahid Qəribov özünü doğruldub. Bizdə hörmətli Zahid Qəribovu dövlətimizə, xalqımıza şərəfli xidmətində yeni-yeni uğurlar başarılar diləyirik.\nSon dövrlər Səhiyyə Nazirliyinin Əsaslı Tkinti İdarəsinin rəisi Zahid Qəribov haqqında son dönəmlər mətbuatda gedən yazılar mahiyyət etibarı ilə böhtan və yalandan başqa bir şey deyil. Guya "Səhiyyə Nazirliyində yoxlama – Zahid Qəribov çətin vəziyyətdədir". Bunu təsdiq edən yüzlərlə fakt və dəlil ortaya qoymaq mümkündür. Çünki Səhiyyə Nazirliyinin Əsaslı Tkinti İdarəsinin rəisi Zahid Qəribovun gərgin əməyi, cəhdləri və atdığı addımların sayəsində rayon camaatının məmnuniyyəti yerinə gəlib. İllərdən bəri yaranmış problemləri aradan qaldırmaq heç də asan məsələ deyil. Amma Zahid Qəribov onları qısa müddətdə yoluna qoyaraq, hər şeyi qaydasına salmağı bacaran İdarə rəisidir.\nBütün virtual məkanda fəaliyyət göstərən saytlardan və jurnalistlərdən çiçəklənən və Dünya müstəvisində artıq öz sözünü müstəqil demək imkanına malik olan, hegemon dövlətlərlə bir masa arxasında əyləşən Azərbaycanımızın hədəf aldığı gözəl gələcəkdən və işıqlı perspektivlərindən yazmağa çağırırıq.\nSoltan Camalovun gərgin əməyi nəticəsində Qax Rayon Suvarma Sistemləri İdar ...


“Ermənistanın müharibə cinayətləri və Qarabağ Zəfərinin təsirləri” adlı beynəlxalq onlayn tədbir keçirildi\nAzərbaycan Turizm və Menecment Universiteti (ATMU) və Türkiyə Respublikasının Ankara Universitetinin dəstəyi ilə “Ermənistanın müharibə cinayətləri və Qarabağ Zəfərinin təsirləri” adlı beynəlxalq tədbir olub. Beynəlxalq tədbirin təşkilində başlıca məqsəd 44 günlük Vətən müharibəsində qazanılan qələbənin təsirlərinin və təcavüzkar ölkənin cinayət əməllərinin akademik səviyyədə gündəm- müzakirəsindən ibarət idi. Adıkeçən beynəlxalq tədbir Ankara Universitetinin rektoru, Necdet Ünüvarın və ATMU rektoru İlham Mədətovun çıxışları ilə başladı. Hər iki ali təhsil müəssisəsinin rəhbəri “1 millət 2 dövlət” şüarının 44 günlük Qarabağ müharibəsində bir daha təsdiqindən söz açdılar. Ermənistanın müharibə cinayətləri və bütünlükdə Vətən müharibəsinin region üçün təhlükəli təsirlərinə dair fikir mübadiləsi apardılar.\nÖlkəmizin Türkiyə Respublikasındakı fövqəladə və səlahiyyətli səfiri cənab Xəzər İbrahim tədbirə qatılaraq Azərbaycan – Türkiyə münasibətlərindən və xüsusən Vətən müharibəsi və onun nəticələrindən danışdı. Beynəlxalq tədbirdə ATMU –nun professoru Məhərrəm Zülfüqarlı və eləcə hər iki qardaş ölkədən bir çox mütəxəssislər uyğun mövzu haqqında məruzələr ilə çıxış ediblər. Müzakirə predmeti olan önəmli mövzulardan biri də Türkiyə Respublikasının prezidenti Rəcəb Tayyip Erdoğanın mədəniyyət paytaxtımız Şuşa şəhərinə gözlənilən səfəri və bu səfərin əhəmiyyəti haqqında idi. Beynəlxalq tədbirin yekunu olaraq böyük tarixi ənənənlərə söykənən Azərbaycan – Türkiyə qardaşlığının bundan sonrada daima inkişaf edəcəyinə əminlik ifadə olunub.\nQeyd etmək lazımdır ki, 2019 – cu ildən Azərbaycan Turizm və Menecment Universiteti (ATMU) və Türkiyə Respublikasının Ankara Universiteti arasında Mövlanə Mübadilə proqramı çərçivəsində əməkdaşlıq uğurla davam edir.


Radiasiya Problemləri İnstitutunun direktorunun işdən çıxarılmasının səbəbi açıqlanıb – Azərbaycanım\nŞb. İyl 24th, 2021\nRadiasiya Problemləri İnstitutunun direktorunun işdən çıxarılmasının səbəbi açıqlanıb\nYanvarın 22-də Azərbaycan Milli Elmlər Akademiyası Rəyasət Heyətinin iclası keçirilib.\nAMEA-dan APA-ya verilən məlumata görə, iclasın gündəliyinə çıxarılan ilk məsələ – AMEA-nın Radiasiya Problemləri İnstitutunda keçirilmiş yoxlamanın nəticələri ilə bağlı çıxış edən AMEA-nın Rəyasət Heyəti aparatının Hüquq və kadrlar idarəsinin rəisi, hüquq üzrə fəlsəfə doktoru Rasim Ağasiyev bildirib ki, Komissiya tərəfindən adıçəkilən institutda 2018-2020-ci illər üzrə kadr, kargüzarlıq, maliyyə, əmək və icra intizamı, habelə elmi cihaz və avadanlıqların mövcud vəziyyətinin öyrənilməsi məqsədilə 2021-ci ilin 7-12 yanvar tarixlərində yoxlama aparılıb.\nO, yoxlama zamanı bir sıra nöqsan və çatışmazlıqların aşkarlandığını söyləyib.\nDiqqətə çatdırıb ki, Komissiya tərəfindən tərtib edilmiş yoxlama arayışı ətrafında müəssisənin rəhbərliyi və aidiyyəti şöbə müdirləri ilə müzakirələr aparılıb.\nQeyd edilənləri nəzərə alaraq, Radiasiya Problemləri İnstitutunun direktoru, AMEA-nın müxbir üzvü Oqtay Səmədov və ümumi işlər üzrə direktor müavini Hökmən Mahmudov işlərində yol verdikləri ciddi nöqsanlara görə vəzifələrindən azad ediliblər.\nO.Səmədovun Radiasiya Problemləri İnstitutunda rəhbərlik etdiyi laboratoriyada elmi fəaliyyətini davam etdirməsi qərara alınıb. Həmçinin, müəssisənin bir sıra əməkdaşları barəsində əmək intizamı tədbirləri görülüb. İnstitutun direktoru vəzifəsinin icrası isə müvəqqəti olaraq akademik Adil Qəribova həvalə edilib.\nTədbirdə müzakirə edilən növbəti məsələ AMEA-nın Biofizika İnstitutunda keçirilmiş yoxlamanın nəticələri haqqında olub. Yoxlamanın nəticələrini təqdim edən hüquq üzrə fəlsəfə doktoru Rasim Ağasiyev diqqətə çatdırıb ki, Biofizika İnstitutunda 2018-2020-ci illər üzrə kadr, kargüzarlıq, maliyyə, əmək və icra intizamı, habelə elmi cihaz və avadanlıqların mövcud vəziyyətinin öyrənilməsi məqsədilə 2021-ci ilin 15 və 18 yanvar tarixlərində yoxlama aparılıb. Yoxlama zamanı müəssisənin kadr və kargüzarlıq fəaliyyətində kiçik nöqsanlar aşkarlanıb.\n2016-cı ildə yaradılan bu institutun fəaliyyətində heç bir maliyyə pozuntusunun olmadığını deyən Rasim Ağasiyev sənədlərin qanunvericiliyin tələblərinə uyğun, düzgün tərtib edilməsi üçün müəssisə əməkdaşlarına qısa müddətli seminar təşkil olunduğunu bildirib.\nRəyasət Heyəti tərəfindən müəssisənin direktoru, AMEA-nın müxbir üzvü Oktay Qasımova qeyd olunan nöqsanların aradan qaldırılması tapşırılıb.\nRəyasət Heyətinin müzakirəsinə çıxarılan növbəti məsələlər akademiyanın Nizamnaməsinə əlavə və dəyişikliklərin edilməsi, dövlət büdcəsindən AMEA-ya ayrılan maliyyə vəsaitindən effektiv və səmərəli istifadə olunması və düzgün maliyyələşdirmə mexanizmlərinin tətbiqi özündə əks etdirən AMEA-nın 2021-ci il üçün dövlət büdcəsi ilə əlaqədar olub.\nBaş Prokurorluq Masallıda əməliyyat keçirdi, baş həkim saxlanıldı\nƏfqanıstan və ABŞ prezidentləri arasında telefon danışığı olub\nİyl 24, 2021\nAİ yeniyetmələrin "Moderna" peyvəndi ilə vaksinasiyasına icazə verdi\nBölmələrimiz tərəfindən havaya heç bir PUA qaldırılmayıb – MN\nİsrail polisi ilə toqquşmalarda 146 fələstinli xəsarət alıb\nTürkiyədə son sutkada koronavirusdan 5 215 nəfər sağalıb\nQazaxda 1 nəfər göldə batıb\nSəfərbərlik və Hərbi Xidmətə Çağırış üzrə Dövlət Xidmətinin sabiq idarə rəisi həbs edilib


Ana səhifə » Qəzetin pdf formatı\t» Elçin Quliyev: Azərbaycan ilə Avropa İttifaqı arasında əməkdaşlıq tərəflərin bərabərhüquqluluğu prinsipinə söykənir\n“Avropa İttifaqı ilə əməkdaşlığın genişləndirilməsi Azərbaycan Respublikasının xarici siyasətinin prioritet istiqamətlərindən biridir. Məlumdur ki, Azərbaycanın ən böyük ticarət tərəfdaşı məhz Avropa İttifaqıdır. Aİ Azərbaycandakı sabitliyi, təhlükəsizlik və investisiya mühitini kifayət qədər yüksək qiymətləndirir. Bunu Avropa İttifaqının bu günə qədər Azərbaycan iqtisadiyyatına iyirmi milyard dollardan çox sərmayə qoyması sübut edir”. Bu fikirləri Milli Məclisin deputatı Elçin Quliyev deyib.\nE.Quliyev bildirib ki, regionda həm geoiqtisadi, həm də geosiyasi cəhətdən strateji əhəmiyyət kəsb edən mühüm layihələrin həyata keçirilməsi məhz Azərbaycanın təşəbbüskarlığı və yaxından iştirakı ilə baş tutub. Onun sözlərinə görə, bütün bunların fonunda Azərbaycan Prezidenti İlham Əliyevin bir neçə gün öncə Belçikaya etdiyi səfər böyük əhəmiyyət kəsb edir.\n“Azərbaycanın təşəbbüsü olan “Cənub Qaz Dəhlizi” layihəsinin həyata keçirilməsi prosesində Avropa İttifaqı ilə ölkəmiz arasında daha yaxın əməkdaşlıq qurulub. Xüsusi olaraq vurğulamaq lazımdır ki, ölkəmiz Avropa İttifaqının 9 ölkəsi ilə strateji tərəfdaşlıq bəyannamələrini qəbul etməklə Aİ-yə üzv dövlətlərin üçdəbiri ilə strateji tərəfdaşlıq münasibətləri qurub. Bu, təbii ki, ümumilikdə Avropa İttifaqı ilə Azərbaycan arasında əlaqələrin hərtərəfli intensiv inkişafı üçün mühüm zəmin yaradır. Azərbaycan Prezidenti Belçikaya səfəri zamanı ölkəmizin Avropa İttifaqı üçün əhəmiyyətini, etibarlı tərəfdaş olduğunu bir daha vurğulayaraq bildirib ki, Azərbaycanın birbaşa təşəbbüsü və yaxından iştirakı ilə enerji layihələrində bütün iştirakçıların maraqları dəqiqliklə qorunur. Azərbaycan ilə Avropa İttifaqı arasında əməkdaşlıq tərəflərin bərabərhüquqluluğu prinsipinə söykənir. Bu da bir daha sübut edir ki, Prezident İlham Əliyev dəqiqliklə Azərbaycanın milli maraqlarına, beynəlxalq münasibətlər sistemində ölkəmizin mövqelərinin möhkəmlənməsinə xidmət edən siyasət həyata keçirir”-deyə, deputat qeyd edib.


BusyWorld - HAQQIMIZDA\nBu gün Azərbaycan İnternet bazarında daima yeniliklər baş verir, yeni saytlar sürətlə yayılmağa başlayır və bu saytlar maraqlı texniki imkanları ilə özlərinə çoxlu sayda müştərilər cəlb edirlər.\nwww. busyworld.az saytı İnternet məkanında kataloq formatında hazırlanmış bir saytdır. Bu saytda müştərilər üçün geniş imkanlar yaradılmışdır. İnternet bazarında rəqiblərindən dizayn və texniki imkanlarına görə özünəməxsusluğu ilə seçilən İnternet səhifəmizdə şirkətlər və ya fiziki şəxslər özlərinə aid olan məlumatları yerləşdirə bilərlər.\nİnternet səhifəmizdə proqram dili “php” üzərində qurulmuşdur ki, bu da öz növbəsində həm son vaxtlar ən çox istifadə edilən proqram dillərdəndir, həm də İnternet səhifəsinin rahat və tez yüklənməsi üçün çox əlverişlidir.\nwww. busyworld.az saytının digər üstünlüklərindən biri də saytda müştərilər üçün təklif edilən müxtəlif əlverişli paketlərin mövcudluğudur. Məsələn, müştərilər həm saytın ön səhifəsində yerləşdirilən reklam banerlərindən yararlana bilərlər, həm də onlar üçün hazırlanmış premium səhifələrdə reklamlarını yerləşdirə bilərlər. Qeyd etmək istərdik ki, reklam müddəti ərzində onlar həmin premium-səhifələrində özləri barədə informasiyalar, həmçinin müxtəlif əlavələr, dəyişikliklər və çoxsaylı fotolar yerləşdirə bilərlər.\nÖzlərinə məxsus korporativ saytı olmayan müştərilər isə domen alaraq, özlərinin yeni saytını bizim premium-səhifələrə yerləşdirə bilərlər. Ödənilən xidmət haqqından əlavə heç bir xərc çəkmədən müştərilər öz saytlarına sahib ola bilərlər.\nİnternet bazarındakı üstünlüklərimiz:\n1.Professional İT komandamız tərəfindən Sizlərə reklam təkliflərinin hazırlanması;\n2. Banerlərin Sizin zövqünüzə uyğun formada hazırlanması;\n3. Google Analytics –statistik göstəricilərinin mövcudluğu;\n4. Ölkədaxili və xarici şirkətlərlə online chat və online call vasitəsilə əlaqə saxlamaq imkanı.\nİnternet səhifəmzidə yalnız ölkədaxili şirkətlər deyil, həmçinin dünyanın müxtəlif profilli iri və xırda şirkətlərinin reklamları da öz əksini tapmaqdadır.\nSaytımız 3 dildə - Azərbaycan, rus və ingilis dillərində fəaliyyət göstərir.


Körpəlik və erkən uşaqlıq dövrünün xüsusiyyətləri üçün axtarış neticesi\nAxtarış Neticesi : Körpəlik və erkən uşaqlıq dövrünün xüsusiyyətləri\nyaşa qədər olan dövrü çox vaxt iki yarımdövrə bölürlər: çağalıq dövrü (iki aya qədər olan dövr) və körpəlik dövrü (2 aydan bir yaşa qədər olan dövr). Bu dövrdə sensor və hərəki funksiyalar, nitqə yiyələnməyə hazırlıq böyüklərlə bilavasitə qarşılıqlı təsir prosesində intensiv imkanları əldə edir.\n, onlar 3—4 dəfə zəif dezinfeksiyaedici məhlulla yuyulmalıdır. Bu tədbirlər uşağın bütün südəmər və körpəlik dövrlərində həyata keçirilir. Sonradan valideynlər qızın özünü şəxsi gigiyena qaydalarına riayət etməyi öyrədirlər. Bunun üçün qız yatmamışdan əvvəl hər axşam çinsiyyət üzvünü öndən arxaya do\nisinin artmasında nəzərə çarpacaq dəyişiklik baş verir. Buna baxmayaraq həmin dövrdə uşağın əzələ və sümük sistemi xeyli inkişaf etmiş olsa da onun əl və ayaq əzələlərində hələ sümüklənməmiş qığırdaqlar qalır. Uşağın skeleti əsasən qığırdaq toxumalardan ibarət olur. Ona görə də lazımi tələblərə\nanadan olandan orta məktəbi qurtarana qədər aşağıdakı altı yaş dövrünü keçdiyini qeyd etmişdir:\nBu dövrdə bilavasitə emosional ünsiyyət aparıcı fəaliyyət rolunu oynayır. İkinci ayda meydana gələn kompleks canlanma uşağın böyüklərlə ünsiyyətinin mür\nBəzən də ana və ata istəsə də, uşaq ana və atasından ayrı bir otaq da yatmaq istəmir.\nUşağınızın körpəlik dövründə sizinlə yatmasına icazə verə bilərsiniz. Lakin körpəlik dövrünün sonlarında uşağın ayrı bir otaqda yatması daha sağlamdır.\nƏgər uşağınız erkən uşaqlıq dövründə isə və hələ sizinlə y\nnin geri çevrilinin də mümkün olmadığı ifadə edilir.\nXüsusilə böyümənin çox sürətli olduğu 0-3 yaş körpəlik və uşaqlıq dövründə körpə bəslənməsinin, uşağın fiziki və beyin inkişafı baxımından həyati əhəmiyyətə malikdir. Beyin inkişafı səbəbindən bilişsel inkişafın bəslənmə ilə çox yaxından əlaqədar\nxşar xəstəliklərdən əziyyət çəkdıyinin şahidi olacaqsınız. Amma irsiyyət də hələ hökm deyil. Əgər əvvəlcədən irsinizdə olan xəstəliklərdən məlumatlansanız, onların qarşısını almaq çətin olmayacaq. Sağlamlığınıza məsuliyyətlə yanaşın.\nBir çox hallarda hormonal fəallıq və klimaks xüsusiy\nəşhur tədqiqatçı İ.V.Davidovski insan ömrünün həddinin 100-110 il olduğunu hesab edir. Digər xarici və vətən alimləri bu həddin 90-100 il olduğunu qeyd edirlər.\nÇox heyf ki, hazırda elm bəşəriyyət üçün ayrılıqda insan üçün ömrün müddətinin təyin olunması üsullarına bələd deyil. Şərti olaraq bu həd\nildə Göyçə mahalının Ağkilsə kəndinin hörmətli şəxslərindən sayılırdı; əsas məşğuliyyəti əkinçilik və dülgərlik idi. Eyni zamanda, bədahətən söz demək, şer qoşmaq istedadı vardı. Ara-sıra qoşma, bayatı, gəraylı söyləyərdi.\nAlməmməd kişinin ailəsi böyük idi: dörd oğlu, iki qızı vardı. Uşaqlarını\nyersiz zarafata aid hekaye,


“Mənim qırışlarımdan əl çəkin” - FOTOLAR\nBir çox Hollivud ulduzları təbii gözəlliyinin solması ilə barışa bilmir və plastik cərrahlardan yardım alırlar. Gəncləşmək üçün tez-tez plastik cərrahlara müraciət edirlər. Lakin nəticələr həmişə müsbət alınmır.\nAktrisa Keyt Uinslet isə bu yaxınlarda verdiyi müsahibədə etiraf edib ki, o, öz görkəmini saxlamağa üstünlük verir. Müasir gəncləşmə üsulları tətbiq etməkdən imtina edir. Aktrisa “Neynək, yaşlanmaq qaçılmazdır. Qoy mənim qırışlarım öz yerində qalsın. Onları aradan qaldırmaq üçün hər hansı üsullara əl atmaq fikrində deyiləm. Qırışlarımdan əl çəkin” – söyləyib.\nMüasir dövrdə qadınların cavanlaşması üçün çox asan, hətta ağrısız-filansız metodlar təklif olunur. Bütün qadınlar gəncliyini qorumaq üçün hər şeyi qurban verməyə hazır olduğu bir vaxtda Keyt Uinslet bu üsulları həm də ələ salıb. 39 yaşlı aktrisa ideal bədən ölçüləri ilə bağlı bağlı zarafatlar edib.\n“Mən hər zaman özüməinamlı xanım olmuşam. Bir şeyi dəqiq deyə bilərəm ki, öz bədən quruluşumu çox sevirəm. Məndə kişilərin arzuladığı omba və sinələr var” - deyib.\nQeyd edək ki, Uinslet əvvəliki müsahibəsində müsahibəsində tamam fərqli fikirlər söyləmişdi. Belə ki, o, makiyajdan əvvəl yaşlılıq əleyhinə zərdabdan fəal şəkildə istifadə etdiyini bildirmişdi.\nKeyt Uinslet “Bu, əsl sehrdir! Mən onu makiyaj etməzdən əvvəl hər gün istifadə edirəm, dərini nəmləndirmək üçün əla vasitədir. Mənim artıq 39 yaşım var. Bunun üçün istənilən yardım mənim xeyrimədir” demişdi.\nBununla belə, demək olmaz ki, Keytin narahatlıq üçün səbəbləri var. O, daim çəkilişlərdə olmasına baxmayaraq, hələ də çox gözəl görünür.


Nazir : "Yaxın vaxtlarda mədəniyyətin inkişafı ilə bağlı Azərbaycan milli konsepsiyasının təsdiqi gözlənilir"\n8 Dekabr 2006 15:32 (UTC+04:00)\nYaxın vaxtlarda mədəniyyətin inkişafına dair Azərbaycan milli konsepsiyasının təsdiqi gözlənilir. Trendin xəbər verdiyinə görə, bunu Azərbaycanın mədəniyyət və turizm naziri Əbülfəs Qarayev dekabrın 8-də mətbuat konfransında deyib.\nSənəd mədəniyyətin bütün sahələrini əhatə edir və yenidənqurma, maddi-texniki bazanın yaxşılaşdırılması, islahat işlərinə yönəlib. Nazirin sözlərinə görə, bu gün bu sahədə köhnə idarə üsulları mövcuddur və stuktur islahatlarının aparılması vacibdir.\nNazirliyin son 10 aydakı fəaliyyəti ilə bağlı Ə. Qarayev qeyd edib ki, bu müddət ərzində xeyli iş görülüb, üç paytaxt teatrının - Rus Dram, Gənc Tamaşaçılar və Kukla teatrlarnın təmir işləri başlanıb, gələn ildən isə, Opera və Balet teatrı, Akademik Milli Dram Teatrı, Heydər Əliyev adına Saray və İncəsənət muzeyi təmirə bağlanacaq. Nazirlik həmçinin Milli parkın, Xalçaçılıq muzeyinin və Nizami kinoteatının rekonstruksiya işlərini planlaşdırır.\nNazirin sözlərinə görə, yeni ildə Azərbaycan Mədəniyyət və Turizm Nazirliyinin muzey işi, kitabxana işi, mədəni irsin bərpası və turizmin inkişafı barədə hazırladığı dörd dövlət proqramının təsdiqi gözlənilir.


YUXU KİMİ MARAQLI HEKAYE » YAD.AZ - Sekiller, xeberler, maraqli melumatlar\nWWW.YAD.AZ » Hekayeler » YUXU KİMİ MARAQLI HEKAYE\nYUXU KİMİ MARAQLI HEKAYE\nBir sevgi vardır iki insanın paylaşdığı... Həyatları fərqli olan iki insanın... Sevgini dadmamış iki insanın...\nSevinc və Azər. Hər ikisi sevgiyə inanırdı amma sevginin belə zamansız gələcəyini bilməzdilərOnlar yuxu kimi aşiq olan insanlardan oldular. Əvvəlcə yavaş- yavaş sonra isə birdən. Ancaq onların sevgisidə elə yuxu kimi də sonsuz olmadı. Yuxudan ayıldılar və gerçək həyatın ədalətsizliyi ilə qarşılaşdılar...\nOnlar nə qəflətən diqqətsizlik nəticəsində bir-birinə dəyib kitab, dəftəri yerə kimi nə də sahildə gəzinti zamanı tanış olanlardan oldular. Onların tanışlığı Azərin əyləncə üçün qurduğu planlara dayanırdı. Ancaq Sevinc öz soyuq divarları arxasında gizləndiyi üçün Azərin təklifini qəbul etmədi. Həyatı boyunca hər istədiyini asan əldə etmiş Azər isə Sevincidə əldə etmək istəyəcək...\nAzər... Sevgiyə inanırdı amma kimisə sevə biləcəyinə inanmırdı. İndiyə kimi heçkəsi sevməmiş lakin sevilmişdir. Sevirmiş kimi davranmışdır. Və oyunlarından heç biri Sevincdə alınmad. Elə buna görə də Sevincə ilişdi qaldı.\nSevinc isə soyuq divarları arxasında gizlənirdi. Heç kəslə dostluq qurmurdu. İnsanlara bağlanmaq istəmirdi çünki bir gün onu atıb gedəcəklərini fikirləşirdi. İtirməkdən qorxurdu.\nOnlarınkı oyunla başlayan sevgi oldu. Sonrsı isə oyun qədər adi olmadı...\nOnların sevgisi dillərə dastan da olmadı...\nOnlar sadəcə sevdilər...


Qurban Qurbanov: “Mütləq cəzalanacaq”\n22:54 29 Noyabr 2016\n“Bizim üçün vacib oyun idi. Futbolçularımı təbrik edirəm. İlk dəqiqələrdən göstərdilər ki, qalib gəlmək istəyirlər”. Apasport.az saytı xəbər verir ki, bu sözləri “Qarabağ”ın baş məşqçisi Qurban Qurbanov deyib.\nTopaz Premyer Liqasını XIII turunun son matçında “Qarabağ” “Qəbələ”ni məğlub edib – 2:1.\nMatçdan sonra mətbuat konfransı keçirən Qurbanov bunları deyib: “Hesabda geri düşsək də, yekun nəticə xeyrimizə oldu. “Qəbələ” ilə münasibətlərimiz həmişə yaxşı olub. Bu komandaya, baş məşqçisinə hörmətimiz var”.\n- Oyundan sonra rəqib futbolçulara qarşı qeyri-erik hərəkət edən Şahrudin Maqomedaliyevi cəzalandıracaqsızmı?\n- Əgər elə hal olubsa, mütləq cəzalanacaq. Amma mən onu tanıdığım üçün deyirəm ki, ola bilsin, sevinmək hərəkəti olub. Lakin siz deyən kimidisə, bu, qeyri-etikdi və ona görə mütləq cəzalanacaq, Açığı, ondan elə hərəkət gözləmərəm.\n- Qurban Qurbanov bugünkü hakimlikdən razı qaldı, ya narazı?\n- Mən həmişə qeyd etmişəm ki, derbi oyunlarını idarə etmək asan deyil. Qəbələdə məğlub olduğumuz matçı da bu hakim idarə etmişdi. Ümumi narazılıq mən tərəfdən də oldu, rəqib tərəfdən də.\n- Hiss olunur ki, yaş limitinə görə Premyer Liqada əvəzetmələrdə problemlə üzləşirsiz?\n- Bu, bütün komandalarda hiss olunur. Buna bir tərəfdən öyrəşmişik, digər tərəfdən də çətindi ki, bir mövqeyə iki futbolçu olsun. Yaş limitinə görə Coşqun, Namiq, Mahiri oynadırıq, tam fərqli mövqelərdə çıxış edirlər. Amma düz qeyd etdiniz, hardasa problem yaradır, məşqçi daha çox düşünməli olur.\n- Oyun planlaşdırdığınız kimi getdimi?\n- İlk hissəni pressinqlə başlamaq, rəqibi topsuz qoymaq istəyirdik. İkinci hissənin əvvəlində o tempi saxlaya bilmədik. “Qəbələ” 15 dəqiqəlik istirahətdən sonra daha da aktivləşdi. Sonra öz səhvimizdən qol buraxdıq. Amma ümumilikdə futbolçularımdan razı qaldım.\n- Görsəydiz ki, hesabda üstünsüz, Almeydaya deyərdiz ki, penaltini kənara vursun?\n- Bir halda ki, orda penaltinin olub-olmadığını heç kim bilmir, mən hardan bilim. “İnter”lə oyunda epizod mənim gözümün qarşısında olmuşdu, ona görə demişdim ki, vurma. Burda isə epizod uzaq idi.\n- Arif Daşdəmirova bu gün şans verməməyiniz nə ilə bağlı idi?\n- Əgər hansısa səhvə görə dəyişiklik etməli olsaydım, “Slovan”la matçda müdafiəçilərin dördünü də dəyişərdim. Həmin görüşdə Maksimin də, Bədavinin də səhvi oldu. Lazım olsa, sabah Maksimi yenə mərkəzdə oynada bilərik. Sadəcə, bu gün rəqibin çox sürətli hücumları olurdu, Arifə şans verməməyim “Slovan”la matçdakı çıxışına görə deyili.\n- Elvin Yunuszadəyə “Fiorentina” ilə görüşdə də şans verəcəksizmi?\n- Hələ o oyuna çox vaxt var. Rəşad Sadıqov fərdi məşqlərə başlayıb. Maksimin, Miçelin oynamaması, Rəşadın zədəli olması bizə istər-istəməz problem yaradacaq. Zədədən sonra bəzən elə hal olur ki, bir həftəlik müalicədən sonra orqanizmdə dəyişiklik olur. Sadəcə, dizdə alınan zədə riskli olur. 5-6 gün gözləyək, görək necə olacaq? Rəşadın “Fiorentina” ilə matçda oynamaq ehtimalı var.\n- Qara Qarayevin ehtiyatda oturmaq səbəbi nə idi?\n- Elə bir səbəb yox idi. Bu gün belə hehyət buraxmaq istədim, sabah Qara yenidən meydanda ola bilər.\nQurban Qurbanov Mütləq cəzalanacaq


Koh Rong Island (2019) üzrə görməli yerlər və tədbirlər Koh Rong'u ziyarət edin\nSon bir ildə Koh Rong adalarında bir çox dəyişiklik oldu, biz də 'son' Koh Rong çimərlik kitabçası yazdıq və Koh Rong və qardaş ada Koh Rong Samloem'deki bütün çimərlikləri nəzərdən keçirdik. (Həmçinin baxın: Ultimate Koh Rong Hotel Guide 2019) Birincisi, başqa yerdə oxumaq bilər nə ignore edin - [...]\nÖtən il ərzində Koh Rongda bir çox yeni cazibə və fəaliyyətlər açılmışdır. Aşağıda, gözəl adada görmək və görməli ən yaxşı şeyləri özündə birləşdirmək niyyətindəyik - ekzotik dəniz həyatı ilə şnorkel / dalğıc dalğıcından, hüzurlu günbatımı seyr etmək və parlaq planktonu görmək, yelkənli küləyin, kayak açmaq, [...]\nKoh Rong üzrə Snorkel üçün ən yaxşı yerlər (2019)\nKoh Rongda şnorkel üçün ən yaxşı yerlər haqqında bir çox insan bizə müraciət edir. Koh Rong və Koh Rong adası Koh Rong Samloem'in Koh Tong (Koh Rong'daki başlıca turizm sahası) ya da kalıyorsanız, hem de bazı fantastik deniz hayatına ev sahipliği yapsalar da, [... ]\n7 Koh Rong üzrə ən yaxşı plajlar (2019)\nKeçən il ərzində adalar olduqca tez dəyişdi, biz 2019-da Koh Rongun ən yaxşı plajlarını yenidən qiymətləndirəcəyik və ən yaxşı favoritlər siyahımızı yaratdığımızı düşündük. Həm Koh Rong'u, həm də gözəl qardaş adamı Koh Rong Samloem'i əhatə etməyə çalışacağıq, lakin bu ada paradisesində ən yaxşı plajları seçmək [...]\nKoh Rong Adasında (2019) ən yaxşı boat səfərləri\nKoh Rong'da qalırsınızsa və fərqli bir şey (və bir az daha macəralı) etmək istəyiriksə, adanın ətrafında xüsusi uzun bir gəmi almanızı məsləhət görürük. Həqiqətən görmək üçün inanılmaz yerlər var və sizin dostlarınız, ailəniz və ya tərəfdaşlarınızla fantastik bir gün keçirir. Görmək […]\n5 Koh Rong Samloem-də (2019) ən yaxşı şeylər\nÇoxu Saracen Koyuna (Koh Rong Samloem'teki başlıca turizm sahəsinə) geri dönmək, rahatlaşmaq və möhtəşəm fikirlərə heyran olmaq üçün gəlir, amma macəralı hiss edirsinizsə, 5 şeyləri görməyiniz və etmənizi təklif edirik. (Ayrıca bax: 5 Saracen Körfezi'nde En İyi Yeme & İçki) [...]\n5 Koh Rong (2019) -də görmək və bunu etmək üçün ən yaxşı şeylər\nKoh Touch, Koh Rong'daki əsas turizm sahəsidir. Bütün əsas bərə xidmətləri ilə asanlıqla əldə edilə bilən çimərlik barlar, restoranlar, pansionlar və bungalovlarla doludur. Koh Touch'da qalırsınızsa, 5 şeyləri görməyiniz və etmənizi təklif edirik. (Daha ətraflı məlumat üçün oxuyun: Ən Yaxşı Oyuncaqlar [...]\nKoh Rong (2019) üzrə Glowing Plankton\nKoh Rongun bioluminescent planktonı gecə saatlarında gözəldən gözəl bir mənzərədir. (Vikipediyaya niyə parıldadıqlarını öyrənin) Bu fenomen adalara çox baxmayaraq, parlaq plankton yalnız çox az yüngül çirklənmə yerlərində görünə bilər. Belə olduğu təqdirdə, [...]\nKoh Rong Adasında ən yaxşı balıqçılıq səfərləri (2019)\nKoh Tong'da, Koh Rong'daki ana turizm sahasında kalıyorsanız, o zaman biz kesinlikle xüsusi bir balıq gezisine çalışmanızı tavsiye ederiz - düşünürsek, Koh Touch'da yapmanız gereken en yaxşı şeylerden biridir. ehtiyat səhər və ya belə və asanlıqla dəniz xəstə almaq deyil [...]\nKoh Rong (2019) üzrə ən yaxşı yürüşlər\nKoh Tong'da, Koh Rong'daki başlıca turistik alan üzerinde kalıyorsanız ve konaklamanız boyunca muhteşem bir manzara görmek isterseniz, özellikle kesinlikle tavsiye etmenizi sağlayacak bir yürüyüş var. Gününüzün yaxşı bir hissəsi (bəlkə də erkən yola çıxmağa çalışacaq), lakin [...]


Türk Tebii Daşının Artan Deyeri: Dolomit - Esmer Marble\nTürk Tebii Daşının Artan Deyeri: Dolomit\n[ Dolomit Daşı ]\nDözümlülük şkalasında mərmərdən daha yüksək yer tutan, kristalsız və möhkəm quruluşu, ağ zəmin rəngi ilə estetik memarlıqda dəbdən düşməyən, elit və prestijli layihələrdə əsas rol oynayan daş kimi dolomit daşına üstünlük verilir. Mərmərə adasından çıxarılan bu daşın fiziki görünüşü mərmərə bənzədiyi üçün bir çox fərqli proyektdə asan istifadəsi artan tələbi, satış rəqabətini və qiyməti artıran; lakin bu vəziyyət dünyada dolomit tələbini azaltmır.\nDaha çox Türkiyənin şimal-qərbində, Mərmərə bölgəsindəki karxanalardan çıxarılan dolomit, seçmələrinə görə parçalanır. İnert fonda və ən ağ formada Bianco Dolomite/Ağ Dolomit, inert fonda qırmızı damarlı Rosso Venato və ya Hörümçək Dolomit; Qəhvəyi və ya boz rəngli naxışları ilə Calacatta Dolomite adlanan bu daş Premium Stones kolleksiyamızın ən çox tələb olunan parçalarından biridir.\nDolomit daşı ən çox harada istifadə olunur?\nDolomit türk təbii daşı sayılır və dəmir-polad sənayesi, şüşə, keramika, boya, tikinti sənayesi, kənd təsərrüfatında torpağın yaxşılaşdırılması kimi unikal xüsusiyyətlərinə görə geniş sənaye sahələrində istifadə olunur.\nSon illərdə dekorativ və abadlıq məqsədləri üçün də istifadə edilən dolomit mərmər plitələr fərqli layihələrə dəyər qatır. Bu yüksək keyfiyyətli təbii daş unikal xüsusiyyətlərə malikdir və daha çox daxili dizayn layihələrində istifadə olunur.\nDolomit toxuması və sərtliyi onu orta mərmərdən daha üstün edir. Dolomit daşı tezgahlar, divarlar, döşəmələr, vanna otağı və ya şömine üçün yaxşı bir həll edir. Qiymət xüsusi istifadədən asılı olaraq dəyişəcək.\nLayihələrinizdə keyfiyyətli dolomit daşından istifadə etməyin faydaları\nKlassik zərifliklə məkanı bir araya gətirən bir dizayn trendi olaraq interyer və ya eksteryer dizayn layihələrinizdə yüksək keyfiyyətli dolomit daşından istifadə layihənizdə daha çox dayanıqlıq və daha uzun ömür təqdim edəcək. Dolomit, bəzəkdə mərmər görünüşünü sevən layihə sahibləri tərəfindən seçilə bilən gözəl təbii daşdır. Suya yüksək davamlıdır, mayeləri və turşuları mərmərdən daha uzun saxlayır, cızıqlara və istiliyə güclü müqavimət göstərir. O, layihə sahiblərinə vizual gözəlliyin və möhtəşəm estetikanın mükəmməl harmoniyasını təklif etdiyi üçün, xüsusilə də mürəkkəb interyer dizaynlarının yaradılmasında məşhur təbii daş variantına çevrilmişdir.\nEsMer Marble olaraq biz dolomit daşı istehsalında ixtisaslaşmışıq və illər ərzində bu sektorda bilik və təcrübəmizi artırmışıq. Biz Türkiyədə ən keyfiyyətli dolomit plitələr və plitələr təklif etməklə yanaşı, xaricə dolomit plitələr ixrac edən aparıcı türk şirkətlərindən biriyik.\nDolomiti öz dolomit karxanalarımızdan çıxarırıq və layihənizə uyğun olaraq onu 1 sm qalınlığa qədər kəsə bilərik. Dolomit istehsalına malik olduğumuz üçün müntəzəm və sabit tədarükümüz var. Mütəxəssislərimiz layihələrinizə uyğun olaraq blokları seçir, ətraflı təhlillər aparır və son məhsulu yüksək keyfiyyətli işlənmə ilə birləşdirir. Dekorasiya tendensiyalarına uyğun seçimdən daha çox, satınalmadan daşınmaya qədər hər mərhələyə diqqətlə yanaşdığımız “Premium Stones” kolleksiyamızda bu daşı və onun seçimlərini xam bloklar, plitələr, ölçülərə görə kəsilmiş və ya plitələr kimi tələb edə bilərsiniz. yaşayış yerlərinizi yüksək keyfiyyətli dolomit plitələr və kafellərlə yeniləmək. . Ehtiyatlarımız üçün bizimlə əlaqə saxlayın.


Biləsuvar bələdiyyəsi fəaliyyətində yerli əhəmiyyətli problemləri həll edərkən ...\n--2022-01-12 / 12:27\nBiləsuvar bələdiyyəsinin 2021-ci il ərzində görülmüş işlər haqqında, o cümlədən maliyyə vəsaitlərinin və bələdiyyə mülkiyyətinin istifadəsi haqqında\nNəzərinizə çatdırmaq istəyirəm ki, artıq bələdiyyələr ictimai həyatda daha fəal rol oynamağa başlamış, yerli demokratiyanın inkişafında və sosial probremlərin həllində xeyli irəliləyişə nail olunmuşdur.\nDövlətin əsas vəzifələrindən biri yerli özünüidarəetmənin, yerli demokratiyanın inkişafını dəstəkləmək, bu prosesin hüquqi tənzimlənməsinə və Azərbaycan Respublikasının Konustitusiyasında təsbit olunmuş özünüidarə prinsiplərini həyata keçirməkdir. Bələdiyyə İnstitutunun inkişafı Azərbaycan Respublikası Prezdentinin daim diqqət mərkəzindədir.\nBələdiyə sahəsində dövlət siyasətinin əsas istiqamətlərindən biri də bələdiyyənin fəaliyyətində qanunçuluğa riayət edilməsinin təmin olunması, hüquq pozuntularının aradan qaldırılmasıdır.\nBiləsuvar bələdiyyəsində ötən 2021-ci ili ərzində 20 iclas keçirilmiş,45 məsələ müzakirə edilərək, müvafiq qərarlar qəbul edilmişdir. 2021-ci il ərzində bələdiyyə iclasında müzakirə olunan 30-i sosial məsələ barədə, 15-si isə cari məsələlər olmuşdur.\n2021-ci ili ərzində Biləsuvar bələdiyyəsinə 213 müraciət daxil olmuşdur. Müraciətlərin 113-ü vətəndaşdan birbaşa daxil olmuşdur. Bundan əlavə 50 nəfər vətəndaş şifahi müraciətləri və əhali ilə keçirilən sıx görüşlər zamanı sakinlərin müraciətləri əsasında qəbul olunmuş və onların qaldırdıqları məsələlər əsasən həll olunmuşdur.\nBütün müraciətlərə “Vətəndaşların müraciətləri haqqında” Azərbaycan Respublikası Qanununa uyğun olaraq baxılb cavab verilmişdir.\nVətəndaşların ərizə və şikayətlərinə baxılarkən sosial müdafiəyə ehtiyacı olan Qarabağ müharibəsi əlillərinə, veteranlara, şəhid və az təminatlı ailələrə daha diqqətlə yanaşılmışdır.\nTorpaq islahatı zamanı bələdiyyəyə 290.84 hektar ehtiyat fondu torpağı ayrılmışdır ki, bunun 70.5 hektarı kənd təsərrüfatına yararlı torpaq sahələridir. Bələdiyyənin ehtiyat fondundan 195.25 hektar torpaq sahəsi 26 nəfərə kənd təssərüfatı məhsulları istehsalı üçün icarəyə verilmişdir.\nBələdiyyənin 2021-ci ilə təsdiq olunmuş smetasına əsasən gəlirlər 172.500 manat, xərclər isə 172.500 manat nəzərdə tutulmuşdur.\nBüdcə kəsirini tamamlamaq üçün dövlət büdcəsindən 30.000 manat dotasiya alınması nəzərdə tutulmuşdur. Lakin faktiki olaraq Dövlət büdcəsindən 6000 manat dotasiya ayrılmışdır.\nBələdiyyənin 2021-ci ili ərzində yerli büdcəsi 172.500 manata qarşı 97283 manat yerinə yetirilmişdir, yəni büdcənin gəlir hissəsi 56.4 % yerinə yetirilmişdir, büdcənin xərcləri isə 96921 manat olmuşdur .\n- torpaq vergisi 17514 manat\n- əmlak vergisi 52741 manat\n- Bələdiyyə əmlakının icarəyə verilməsindən - 14589 manat\n-Bələdiyyə əmlakının özəlləşdirilməsi - 4972 manat\n-Dotasiyadan daxil olma isə 6000 manat olmuşdur.\nBələdiyyənin yerli büdcəsinə daxil olmuş vəsait aşağıda göstərilən qaydada xərclənmişdir:\nYerli özünüidaretmə orqanlarının saxlanması xərcləri 88018 manat\nO cümlədən əmək haqqı - 69716\nDSMF- 10769 manat\nİmkansız ailələrə maddi yardım 1320 manat\nAbadlıq və ekoloji tədbirlərə - 6469 manat\nYeni elektrik xətlərinin çəkilməsinə -1035 manat\nAbunə xərcinə 814 manat\nMaliyyə vəsaiti yalnız bələdiyyənin qərarı ilə ayrılmış və qərarda vəsaitin təyinatı məqsədi və dəqiq miqdarı göstərilmişdir.\nMəlumdur ki, büdcə gəlirlərinin artırılmasında bələdiyyə torpaqlarının icarəyə verilməsi, bələdiyyə torpaqlarının vətəndaşlara satılması, fiziki şəxslərdən toplanan əmlak və torpaq vergiləri əsas vəsaitlərdəndir. Belə ki, təkcə vətəndaşların bələdiyyəyə 147.000 manat əmlak və torpaq vergisi borcları olduğu halda 2021-ci ili ərzində yalnız 72900 manat, yəni 49.5 % vəsait toplanmışdır.\n«Bələdiyyələrin fəaliyyətinə inzibati nəzarət haqqında» Qanuna əsasən bələdiyyə iclaslarında müzakirə olunan məsələlərin protokollarının surəti Ədliyyə Nazirliyi İmişli Regional Ədliyyə şöbəsinə göndərilir.\nBiləsuvar bələdiyyəsi öz fəaliyyətində yerli əhəmiyyətli problemləri həll edərkən Möhtərəm Prezidentimiz Cənab İlham Əliyevin verdiyi tapşırıq və tövsiyyələrini həmişə öz işində rəhbər tutmuşdur.\nƏmin edirik ki, bundan sonra da öz fəaliyyətimizi, bələdiyyələrin fəaliyyətinin tənzimlənməsi barədə qəbul olunmuş qanunlar çərçivəsində və rayon İcra Hakimiyyəti başçısının tövsiyyəsi əsasında quracağıq.\nİ.V.Abbasov Biləsuvar bələdiyyəsinin sədri


Milli Qurtuluş Günü Azərbaycanın Batumidəki baş konsulluğunda qeyd olunub - AZƏRTAC – Azərbaycan Dövlət İnformasiya Agentliyi\nTbilisi, 15 iyun, AZƏRTAC\nAzərbaycanın Batumi şəhərindəki baş konsulu Rəşad İsmayılov bayram münasibətilə Batumi Dövlət Universitetinin beynəlxalq hüquq və beynəlxalq münasibətlər fakültələrinin müəllim və tələbələri ilə görüşüb.\nBaş konsul onlara Milli Qurtuluş Gününün əhəmiyyəti, ümummilli lider Heydər Əliyevin müasir Azərbaycan dövlətinin tarixindəki parlaq ictimai-siyasi fəaliyyəti barədə məlumat verib.\nUlu Öndərin Azərbaycan-Gürcüstan əlaqələrinin inkişafındakı xidmətlərindən danışan diplomat deyib ki, ölkələrimiz arasındakı dostluq münasibətlərinin inkişafı 1994-cü ildə Heydər Əliyevin Gürcüstana tarixi səfəri ilə başlayıb. Böyük tarixi əhəmiyyətə malik olan bu səfər ölkələrimiz arasında münasibətlərin daha da möhkəmlənməsinə və inkişafına təkan verib.\nTədbirdə ümummilli lider Heydər Əliyevin həyat və dövlətçilik fəaliyyətinə həsr olunmuş sənədli film nümayiş etdirilib.\nAZERTAG.AZ :Milli Qurtuluş Günü Azərbaycanın Batumidəki baş konsulluğunda qeyd olunub


13 Noyabr 2017 19:22\n"Microsoft" korporasiyasının baş direktoru Satya Nadella Hindistana səfəri çərçivəsində onunla söhbət zamanı "Apple" şirkətinin "iPad" planşet kompüterindən istifadə edən iki jurnalistlə mübahisə edib. Mübahisəyə səbəb isə korporasiya rəhbərinin onlara "iPad" planşetini kənara qoyaraq əsl kompüterlərdən istifadəyə başlamağı tövsiyə etməsi olub.\n"ICTnews" Elektron Xəbər Xidməti "4PDA" resursuna istinadən yazır ki, bu, "Microsoft" nümayəndələri tərəfindən "Apple" planşetləri barədə səsləndirilən ilk oxşar fikir deyil. Belə ki, cari ilin əvvəlində korporasiya rəhbərliyi bəyan edib ki, "Apple" şirkəti "iPad Pro" planşetinin surətini "Surface Pro" qurğusundan götürərək yaradıb. "Surface" məhsullarının istehsalı üzrə baş menecer Rayan Qevin isə bildirib ki, "iPad Pro" planşeti "Apple" şirkətinin "Microsoft" tərəfindən təklif edilən "iki qurğu birində" ideyasından bəhrələnməsinin nəticəsidir.\nBəzi mütəxəssislərin fikrincə, "iPad Pro" və "Surface Pro" planşetlərini çox şey birləşdirir: hər iki qurğu böyük sensor displeyə malikdir, elektron qələmlə (Apple Pencil və Surface Pen) işi dəstəkləyir və onlara çıxarılabilən klaviatura qoşmaq mümkündür. Lakin fərq istifadə edilən əməliyyat sistemlərindədir. Belə ki, "Surface Pro" modeli masaüstü kompüter əlavələrini dəstəkləyən "Windows 10" əməliyyat sistemli tam versiyanın idarəetməsi ilə işlədiyi halda "iPad Pro" planşetində çoxlu məhdudiyyətlərə malik "iOS" mobil əməliyyat sistemi quraşdırılıb.\nBundan başqa, S.Nadella bəyanatların birində hətta qeyd edib ki, "Apple" şirkətindən fərqli olaraq "Microsoft" zinət əşyalarının istehsalı ilə məşğul olmur.


Ombudsmandan SOS: Azərbaycanda ailə institutu PROBLEMİ\nOmbudsmandan SOS: Azərbaycanda ailə institutu PROBLEMİ\nBu gün Azərbaycanda ailə institutunun inkişafında çətinliklər var. Bu da ailə dəyərlərinin zəifləməsinə gətirib çıxarır.\nTrend-in məlumatına görə, bunu insan hüquqları üzrə müvəkkil, ombudsman Elmira Süleymanova aprelin 13-də Milli Məclisdə (MM) təşkil olunmuş "Ailə institutunun formalaşmasında adət-ənənələrimiz" adlı tədbirdə çıxışı zamanı deyib.\nOnun sözlərinə görə, bu gün Azərbaycan ailəsində vəhdət hissinin yaradılması, valideyn-uşaq münasibətlərinin düzgün qurulması çox vacibdir: "Məsələn, uşaqların hərəsi bir kompüterin arxasına keçir, valideyn isə qəzet oxumağa başlayır. Beləliklə, ailədə vəhdət hissi pozulur. Bununla da ailə münasibətləri pozulur. Bu münasibətlər möhkəmlənməlidir".\nE.Süleymanova bu gün Azərbaycan ailələrində bəzən uşaqlara qarşı ayrı-seçkiliyin olduğunu da deyib.\nOnun sözlərinə görə, ailə-məişət zorakılıqlarının, qadına qarşı zorakılıqların kökündə ilk olaraq, qız uşaqlarına qarşı münasibət dayanır: "Bu gün ana bətnində dölün çinsini müəyyənləşdirmək olur. Kimsə qız övladının olmasını istəmirsə, ananı aborta məcbur edir, qız uşaqları elə ana bətnindəcə məhv edilir. Bunun özü də qadınlara qarşı zorakılıqların bir əlamətidir".\nE.Süleymanova deyib ki, bu gün doğulan uşaqların 56 faizini oğlan, 44 faizini qız təşkil edir. Bunu heç də yaxşı göstərici və hal saymayan ombudsman bildirib ki, qız uşaqlarının ana bətnində məhv edilməsi həm də ölkədə demoqrafik duruma çox ciddi və mənfi təsirini göstərir.\nİpoteka evlər Azərbaycanda Uşaq Məlumat Bankı yaradılır Məktəblərdə mobil telefonlardan istifadə qadağan oluna bilər Nazirlik gəncləri evləndirdi, evlə təmin etdi (FOTO) İradə İbrahimova: "Deyirlər ki, qızım birinci ərimdən, oğlum isə ikinci ərimdəndir" (VİDEO) Azərbaycanda aylıq 100 manata ev almaq arzusu reallaşır (VİDEO) Xalq artistinin qızı ailə qurdu (VİDEO) Azərbaycanda 24 yaşlı gəlin 3 uşağını ataraq evdən qaçdı (FOTO) Əhalinin kredit problemlərinin həll yolu tapıldı


İşdə xəsarət ödənişləri, əlillik ödənişi - Qazancim.az\nHome Hüquqi yardım Xəstəliyə görə məzuniyyət İşdə xəsarət ödənişləri\nƏlillik / istehsalatda baş vermiş bədbəxt hadisələrə görə müavinət\nİstehsalatda baş verən bədbəxt hadisələrin 4 növ nəticələri ola bilər: (I) əmək qabiliyyətinin tam davamlı itirilməsi; (II) əmək qabiliyyətinin qismən davamlı itirilməsi; (III) əmək qabiliyyətinin müvəqqəti itirilməsi; (IV) ölüm. Kompensasiyanın məbləği əlilliyin səbəbindən və dərəcəsindən asılıdır .\nİşəgötürən öz işçilərini istehsalatda baş verə biləcək bədbəxt hadisələrdən sığortalamalıdır. Sığorta hadisəsi – istehsalatın zərərli və ya təhlükəli amilləri nəticəsində işçi tərəfindən onun vəzifə öhdəliklərinin icrası zamanı baş vermiş və işçinin zədələnməsinə, səhhətinin qəfil pisləşməsinə və ya zəhərlənməsinə səbəb olan hadisədir. Belə olan halda, əmək qabiliyyətinin itirilməsinin dərəcəsini göstərmək, xəstəliyin olub-olmamasını və ya ölüm faktını təsdiq etmək lazımdır. Peşə xəstəlikləri və ya istehsalatda bədbəxt hadisələrin baş verməsi nəticəsində işçinin həyat və sağlamlığına zərərin vurulması nəticəsində işçinin ölümü və ya əmək qabiliyyətinin itirilməsi ilə bağlı qanunvericiliklə sığorta ödənişləri nəzərdə tutulmuşdur.\nİşçi əmək qabiliyyətini müvəqqəti itirdikdə ona orta əmək haqqının məbləği ilə faiz nisbətində müavinət ödənilir. Əmək qabiliyyətinin müvəqqəti itirilməsinə görə müavinət sığorta edilən şəxsə əmək qabiliyyətinin itirilməsi müddəti ərzində bərpa olunanadək və ya əlilliyi aradan qaldırılanadək ödənilir. Sonuncu halda əlillik dərəcəsi tibbi komissiya tərəfindən müəyyən edilir.\nƏmək qabiliyyətinin tam davamlı itirilməsi müəyyən edildikdə birdəfəlik müavinət ödənilir. Əlillik dərəcəsi tibbi komissiya tərəfindən müəyyən edilir və yenidən baxılır.\nİşçinin ölümü zamanı birdəfəlik müavinət ödənilir. Dəfnə görə iki növ müavinət ödənilə bilər. Dövlət müavinəti 120 manat təşkil edir. Sığorta müavinətinin minimum məbləği ölümə qədər ölmüş işçinin son 12 ay ərzində orta əmək haqqının üç mislinə bərabərdir.\nİcbari sığorta müqaviləsinə görə sığorta ödənişi əmək haqqının birillik fondu ilə sığorta tarifinin hasili vasitəsilə müəyyən edilir. Aşağıdakı tarif sığortaları müəyyən edilmişdir: qulluqçular üçün – 0,2-0,5%, işçilər üçün – 0,4-2%. Sığorta ödənişi sığorta edən tərəfindən sığorta edilənə hissə-hissə və ya birdəfəlik olaraq icbari sığorta müqaviləsində nəzərdə tutulmuş qaydada müqavilə ilinin əvvəlində ödənilir.\nSığorta ödənişlərinin üç növü var:\naylıq sığorta ödənişi - əmək qabiliyyətinin itirilməsi ilə bağlı ödənilməyən aylıq əmək haqqının kompensasiyası;\nbirdəfəlik sığorta ödənişi – işçi əlil olduqda və ya öldükdə;\nəlavə sığorta ödənişi – müalicə, əlavə qidalanma, dərmanların alınması, protezləmə, sosial xidmət, sanatoriya-kurort müalicəsi, xüsusi nəqliyyat vasitələrinin əldə edilməsi, digər peşəyə hazırlıq xərclərinin ödənilməsi üçün.\nBu ödənişlər düsturlar əsasında hesablanır. Sığorta ödənişinin alınması üçün sığorta tələbinin və müvafiq sənədlərin təqdim edilməsi anından etibarən 10 iş günü ərzində (ölüm baş verdikdə - 2 iş günü) sığorta edən sığorta ödənişinin ödənilib-ödənilməməsi barədə qərar qəbul edir və sığorta müavinətini alan şəxsi bu barədə məlumatlandırır.\nSığorta şirkəti aşağıdakı hallarda sığorta ödənişinin ödənilməsindən imtina edə bilər:\nişçinin istehsalatda bədbəxt hadisənin baş verməsi üzrə qəsdi;\nistehsalatda baş verən bədbəxt hadisə zamanı işçiyə spirtli içkilərin, narkotik maddələrin və digər zərərli vasitələrin təsiri;\nqanunvericiliklə müəyyən edilən digər səbəblər.\nMənbələr: Əmək Məcəlləsinin 304-307 maddələri. “İstehsalatda baş verən bədbəxt hadisələr və peşə xəstəlikləri nəticəsində əmək qabiliyyətinin itirilməsindən icbari sığorta haqqında” Azərbaycan Respublikasının 11.05.2010 tarixli 999-IIIQ nömrəli qanunu


Xocalı parkını satan Lənkəranın icra başçısının şok əməlləri... » Azərbaycan Informasiya Agentliyi\nXocalı parkını satan Lənkəranın icra başçısının şok əməlləri...\nLənkəranın İcra Hakimiyyətinin başçısı Taleh Qaraşov şəhərin parklarını satışa çıxardıb.\nAzerbaycani9nfo.az yenicag.az-a istinadla xəbər verir ki, o, bu “ənənə”yə 2 il əvvəl start verib.\nMəsələ burasındadır ki, Qaraşov ilk olaraq cibini doldurmaq üçün Lənkəran Dövlət Universitetinin qarşısında yerləşən parkı seçib. 2015-ci ildə parkı məhv edib, yerində mağazalar tikdirən başçı üzləşdiyi təzyiqlərdən sonra fikrindən daşınıb. Onu buna vadar edən isə Heydər Əliyev Fondunun vitse-prezidenti Leyla Əliyevanın “İdeya” təşkilatının bəyanatı olub. Bundan başqa Qaraşovun əməllərinin mətbuat tərəfindən işıqlandırılması da, ona “dur” deyən səbəblərdəndir.\nLakin Taleh Qaraşov sonradan “işğalçı” siyasətini davam etdirib. Xocalı parkını satan icra başçısı, Lənkəranın məşhur memarlıq abidəsi olan Çay evinin qarşısındakı səkiyə də göz dikib. Hazırda satılan həmin ərazidə iş gedir.\nBununla kifayətlənməyən şəhər rəhbəri mərkəzi univermağın qarşısındakı səkiyə də göz dikib. Əldə etdiyimiz məlumata görə, Qaraşov həmin yerin 1 kv metrini 1700 manatdan satır.\nQeyd edək ki, şəhərə gələn turistlər gəzmək üçün məhz Taleh Qaraşovun satdığı yerləri seçir. Abidələrin məhv edilməsi icra başçısının cibini doldursa da, Lənkəranın gözəlliyinə pərdə çəkir. İstinad olunan mənbə bu linkdir:My Webpage\nTaleh Qaraşovun "park fobiyası"- Lənkəranda park qalmadı...


Beyləqanda həbs edilən polkovniki BURAXDILAR – Turkustan.info\n01 Dekabr 2020 16:03\nBu barədə Qarabaz Qaziləri İctimai Birliyinin nümayəndəsi Rey Kərimoğlu bildirib.\nDaxili İşlər Nazirliyinin məlumatına görə, Q.Vəlişov Beyləqan rayonunun Kəbirli kənd sakini İrfanə Eminova və əri İbrahim Alıyevin şikayəti əsasında həbs edilib. DİN-in məlumatında bildirilib ki, Qadir Vəlişov onların evinə gələrək ictimai qaydanı kobud surətdə pozan, cəmiyyətə açıq hörmətsizlik ifadə edən və şəxslər üzərində zor tətbiq edilməsi ilə müşayiət olunan xuliqanlıq hərəkətləri edərək evin pəncərə şüşələrini, məişət əşyalarını sındırıb, İ.Alıyevi və İ. Eminovanı əlindəki çomaqla vuraraq onlara ağır dərəcəli bədən xəsarəti yetirib”.\nQadir Vəlişov “Aprel döyüşləri”ndən sonra Ali Baş Komandan tərəfindən qəbul edilib, mükafatlandırılan zabitlərdən biridir.\nQ.Vəlişov Naxcıvanski adına Hərbi litseydə bir müddət rəis müavini vəzifəsin icra edib, 6 ay öncə Silahlı Qüvvələrdən tərxis olunub. (modern.az)


31 Mart – Azərbaycanlıların Soyqırımı Gününə həsr olunmuş anım tədbiri keçirilib\nTədbiri giriş sözü ilə açan Dilçilik İnstitutunun direktoru, akademik Tofiq Hacıyev qeyd etdi ki, ermənilərin Qafqazda törətdikləri qırğınlar və soyqırım aktları bir fakta əsaslanır:\n“Onlar nəyin bahasına olursa-olsun Azərbaycan torpaqlarında məskunlaşmaq və oborigen xalq olduqlarını təsdiqləməyə çalışırdılar. Bu mənfur niyyəti reallaşdırmağın yolu isə azərbaycanlıların kütləvi soyqırımından, qanlı talanlardan və deportasiya siyasətindən keçirdi.\n1918-ci ilin martında Bakıda və Azərbaycanın digər bölgələrində həyata keçirilən dəhşətli soyqırımı aktı ermənilərin Qafqazda məskunlaşması üçün bir açar oldu. Azərbaycan müstəqillik qazandıqdan sonra xalqımızın tarixi keçmişinin obyektiv mənzərəsini yaratmaq imkanı əldə edildi. Uzun illər gizli saxlanılan, üzərinə qadağa qoyulan həqiqətlər açıldı, təhrif edilən hadisələr əsl qiymətini aldı.\n1998-ci il martın 26-da ümummili lider Heydər Əliyev “Azərbaycanlıların soyqırımı haqqında” fərman imzalayıb. Hər il 31 Mart soyqırımı dövlət səviyyəsində qeyd edilir. Azərbaycan xalqının mənəviyyatına, milli qüruruna və mənliyinə böhtanlar atan, siyasi və hərbi təcavüz həyata keçirən ermənilərin bu vəhşiliklərinin dünya ictimaiyyətinin diqqətinə çatdırılması yönündə son illərdə bir sıra tədbirlər görülür.”\nSonra çıxış edən professorlar İsmayıl Məmmədli, Abbas Abbasov bildirdilər ki, erməni vəhşilikləri tariximizin qanla yazılmış səhifəsi olsa da, Azərbaycan bütün problemlərin öhdəsindən hər zaman uğurla gəlmək iqtidarındadır.


Zakir Fərəcovun “qaranlıq adamı”: MTN-nin oğurladığı, medal alan Gündüz Əliyev kimdir? » Azerinfo.Az\n29-07-2019, 17:55 Oxunub: 653\nSumqayıtdakı mənbələrdən AzToday.az-a daxil olan məlumata görə, Gündüz Əliyevin hazırki maddi imkanları onun siyasi iddialarını da artırır. Belə ki, ölkə rəhbərliyi tərəfindən medalla təltif olunan gənc məmur artıq daha ciddi postlara sahiblənmək fikrindədir. Bunun üçünsə onun şəhərin müxtəlif vəzifə sahiblərinə qarşı gizli qara piar kampaniyası apardığı və özünü icra başçısının yanında “aydan arı, sudan duru” göstərməyə çalışdığı bildirilir.\nZakir Fərəcov Sumqayıtdan gedir - İDDİA Siyaset “Zakir Fərəcov bizi danlayar” … Abşeronun icra başçı nədən ehtiyyat edir? Sosial Zakir Fərəcov Sumqayıtı qudasına tapşırıb Sosial Zakir Fərəcovun “böyük qayıdış”ı – vacib Sumqayıt missiyası Bolge Zakir Fərəcovla bağlı qərar üçün «yuxarıların» icazəsi gözlənilir Gundem


Azərbaycan Cüdo Federasiyası bəyanat yaydı '; // item += '\nAzərbaycan Cüdo Federasiyası bəyanat yaydı\nAzərbaycan Cüdo Federasiyası (ACF) bəyanat yayıb.\n"Ölkə.Az"ın xəbərinə görə, bəyanatda kişilərdən ibarət yığmanın sabiq çalışdırıcısı Fərhad Məmmədovla bağlı yayılan xəbərlərin həqiqəti əks etdirmədiyi vurğulanıb.\nBildirilir ki, Məmmədovun yerinə təyin olunan yeni köməkçi məşqçi əcnəbi mütəxəssis deyil, cüdo üzrə yeganə dünya çempionumuz Elxan Məmmədovdu:\n“Baş məşqçi Ruslan Maşurenkonun digər köməkçiləri də yerli mütəxəssislərdi. İlk Olimpiya çempionumuz Nazim Hüseynov, Mehman Əzizov və Azər Şıxəliyev onunla birgə işləyəcəklər. Fərhad Məmmədova gəlincə, 2015-ci ilin sentyabrında Azərbaycan Cüdo Federasiyasına yeni rəhbərlik seçiləndə, o, gənclərdən ibarət milli komandanın məşqçisi idi. Millimizin aparıcı cüdoçularının təklifi ilə avstriyalı mütəxəssis Peter Zayzenbaher kişilərdən ibarət yığmaya baş məşqçi gətiriləndə, məhz indiki rəhbərliyin təşəbbüsü ilə Məmmədov onun köməkçisi təyin edildi. Avstriyalı məşqçi ilə də bəzi məqamlarda fikir ayrılığına gələn Məmmədov bir neçə dəfə Zayzenbaher tərəfindən məşqlərdən kənarlaşdırılıb və yığma komandadan göndərilməsi məsələsi gündəmə gətirilib”.\nBəyanatda həmin vaxtda məhz federasiya rəhbərliyinin təkidi ilə Məmmədov yenidən işinə qaytarıldığı və bu barədə heç bir yerə məlumat verilmədiyi də qeyd edilib:\n“Məlum səbəblərə görə Zayzenbaherin gedişindən sonra yeni baş məşqçi təyin olunanadək bu post Məmmədova həvalə olundu. Ötən dövrün hazırlıq bünövrəsi 2017-ci ildə Avropa və dünya çempionatlarında effekt verib tükəndikdən sonra Məmmədov özü əcnəbi baş məşqçinin gətirilməsinin zəruriliyini rəhbərliyə bildirdi. Ukraynalı mütəxəssis milli komandaya baş məşqçi təyin edildikdən sonra Məmmədov və digər yerli məşqçilər köməkçi-məşqçi kimi işlərini davam etdirdilər. Bütün bunları sadalamaqda məqsədimiz Azərbaycan Cüdo Federasiyasının yerli mütəxəssislərə önəm verməsini göstərməkdi. Hazırda Federasiyada 45-i regionlarda olmaqla, ümumilikdə 110 məşqçi fəaliyyət göstərir. Yeniyetmələr, gənclər və qadınlardan ibarət milli komandaların bütün məşqçi heyəti yerli mütəxəssislərdi. Yığmalarımızın Bakıda keçiriləcək dünya çempionatına hazırlıq prosesi sürətlə davam edir. Göygöldə 20 gün ərzində Fransa və Türkiyə milliləri ilə birgə məhsuldar təlim-məşq toplanışından sonra hazırda yığma komandamız hazırlıq prosesini Koreyada, daha sonra isə Yaponiyada beynəlxalq formatda davam etdirəcək. Məhz belə bir dönəmdə Məmmədovun mətbuata bu cür açıqlaması bütün komandada, xüsusən də onun şəxsi tələbələrində neqativ ab-hava yaradır”.\nBəyanatda Mövlud Mirəliyevin istefasının səbəbləri də açıqlanıb:\n“Bir faktı qeyd edək ki, o, 2017-ci ilin noyabrında öz xahişi ilə millidəki vəzifəsini tərk edib. Mirəliyev Göygöl Olimpiya İdman Kompleksinin direktoru vəzifəsində çalışır və Federasiyanın da qərb zonası üzrə rəsmi nümayəndəsidi”.\nŞəhriyar Məmmədyarovdan növbəti heç-heçə, Teymur Rəcəbov oyunu davam etdirir\nAzərbaycan şahmatçıları Şəhriyar Məmmədyarov və Teymur Rəcəbovun da iştirak etdikləri “Tata Steel Masters-2019” turnirində bu gün doqquzuncu turun oyunları keçirilir.\n"Ölkə.Az" xəbər verir ki, növbəti turda Şəhriyar Məmmədyarov polşalı Yan Kşiştov Duda ilə oyununu heç-heçə başa vurub. Teymur Rəcəbovun isə Vladimir Fedoseev ilə mübarizəsi davam edir.\nMəhkəmədən Ronalduya həbs cəzası\nDünya futbolunun ulduzu Kriştianu Ronaldu hakim qarşısına çıxıb.\n“Ölkə.Az” xəbər verir ki, Ronaldu vergi ödəməməkdə günahkar bilinib.\nMadrid məhkəməsi onun barəsində 23 ay müddətinə həbs qətimkan tədbiri seçib. Ronaldu 23 ay müddətinə şərti həbs cəzası alıb.\nBundan başqa futbolçu İspaniya xəzinəsinə 18 milyon avrodan çox cərimə ödəməli olacaq.\nQeyd edək ki, “Yuventus”un hücumçusu 2011-2014-cü illər arasında 6 milyon avro məbləğində vergidən yayınıb. Müttəhim cinayətini etiraf edib.